15 Hwevrer 1564\n8 Genver 1642\nPisa, Padua, Florens\nDuchy of Florence, Grand Duchy of Tuscany\nsteronydh, filosofer, awgrymer, fisegydh, deviser, sterdhewinydh, polymath, dyskador pennskol, godhonydh, jynner, filosofer\nVincenzo Gamba, Maria Celeste\nAccademia della Crusca, Akademi Lincei\nGalileo Galilei (15 Hwevrer 1564 – 8 Genver 1642) o liesroasek italek. Ev o professor awgrym ha godhonieth naturel yn Padua ha Pisa. Ev yw moyha a vri hedhyw rag y argyans gans an Eglos Katholik, a ledyas dh'y drial rag er gans an Gorhwithrans (Inquisition).\n1.4 Trial rag er\nGenys veu Galileo 15 Hwevrer 1564 yn Pisa, Duketh Florens. Ev o an kottha a bymp flogh. Y das o Vincenzo Galilei, skoler hag ilewydh. Yn 1574, an teylu Galilei a removas dhe Florens. Ena ev a dhallathas y adhysk formel y'n managhti Camaldolese.\nNebes tus a grys bos Galileo an kynsa person dhe dhrehevel pellweller. Nyns yw hemma gwir, mes ev o an kynsa dhe dhyllo y aspiansow a daklennow steroniethel dre bellweller. Ev a dhiskudhas bos an Hyns Sen Jamys gwrys a lies steren. Ev a dhiskudhas peder loor a-dro dhe Jovyn, po Yow, loryow henwys an 'loryow Galilean' lemmyn. Ev a dhiskudhas bos breow war an Loor. Ev a dhiskudhas nammow howl. Ev a welas bos dhe'n planet Gwener gwedhow golow ha tewl kepar ha'n Loor. Hemm a weresas tus dhe wodhvos bos an Howl yn kres an Kevreyth Howlek, avel leveris Nicolaus Kopernikus.\nFysegieth[golegi | pennfenten]\nGalileo a oberas moy yn fysegieth ages yn steronieth. Ev a studhyas forsedhow naturel, ow komprehendya diskudhyans pennrewl kinematek perthynekter (the kinematic principle of relativity). Byttegyns, ev yw kofhes rag taklow po na hwarva po a fyllis.\nHwedhel dyskybel Galileo, Vincenzo Viviani, a lever ev dhe yskynna Tour Kamm Pisa ha droppya pelyow kanon a bosow dyffrans, rag gwels py unn a dhrehedhsa an tir kynsa. Kyn feu aga fosow dyffrans, i a dhrehedhas an tir yn kettermyn. Ny venegas Galileo travyth a-dro dhe'n arbrov yn y notennow. Godhonydhyon a-lemmyn a lever Galileo dhe dybi an arbrov yn unnik. Galileo a dhiskudhas taklow dhe godha dhe'n tir y'n keth kevradh, a-der taklow kepar ha resystans gwyns a janjyas an kevradh. Hemm o dyffrans dhe dybyansow Aristotle, hen filosofer gans tybyans dyffrans. An brassa rann a bobel a sevis orth aswon diskudhyans Galileo, ha degemerys veu tybyans Aristotle dhe vos gwir bys dhe brov gans Isaac Newton bos Galileo ewn. Hemm a ledyas Newton dhe wul y Lagha Gravedh.\nYnwedh Galileo a assayas dhe rekna tooth golow. Ev a yskynnas bre, ha'y skoodhyer a yskynnas bre aral. Yma gans an dhew lugern gans gorher. Galileo a ygoras gorher y lugarn, ha'y skoodhyer ygeri y worher y honan pan welas lugarn Galileo. Galileo a vusuryas an termyn, hag ow kodhvos an pellder ynter an breow, ev a assayas estemya tooth golow. Byttegyns, ny oberas drefen bos tooth golow mar uskis.\nDyllansow[golegi | pennfenten]\nAn posekka yw:\nSiderius nuncius (kannas sterennek). Venis 1610. Diskudhyans 'bysow nowydh' gans an pellweller.\nDialogo sopra i due massimi sistemi del mondo, Tolemaico et Copernicano. Florens, 1632. An keskows a vri yntra dew gevreyth bys, Dorkresonieth (tybyans Ptolemy) and Howlkresonieth (tybyans Kopernikus)'.\nDiscorsi et demonstrazioni mathematiche, intorno a due nuove scienze. (keskowsow ha diskwedhyansow mathematigel a-dro dhe dhiw wodhonieth nowydh) Leiden 1638. Skrifys veu an dyllans ma a-dro dhe ginematek pan veu Galileo prisner yn y ji y honan, ha dyllys veu yn Iseldiryow, dres tiredh an Gorhwithrans.\nTrial rag er[golegi | pennfenten]\nGalileo a-dherag an Gorhwithrans\nY teuth Galileo dhe gemeres tybyansow Kopernikus, bos an Howl yn kres an ollvys (godhvedhys y'n termyn na), yn le an Nor. Drefen y skoodhyans a'n tybyans ma, ha tybyansow erel, ev a dheuth dhe attendyans an Kessedhek Plontyans (hemm yw an Gorhwithrans). An Eglos a dhyskas bos an Nor stag, ha pup tra aral y'n ebron ow kwaya a-dro dhodho. An Gorhwithrans a rewlyas yn 1616 y hyllys bos tybyansow erel debatys avel possybyltas yn le fethow. Galileo a leveris ev dhe obaya. Ev a warias rann veur y'n domhwelans godhoniethel drefen an dadhel ma.\nAwosa Galileo a dhebatyas an govyn yn y dhyllans moyha a vri, Keskows a-dro dhe'n Dhew Gevreyth Bys Posekka, dyllys yn 1632 dre gummyas an Gorhwithrans. Y skrifa godhoniethel o yn Latin dell yw usys rag kansow a wodhonydhyon dres Europa, mes hemm o onan a'n lyvrow skrifys yn Italek may hallsa milyow a Italians y redya. An lyver o yn furv keskowsow yntra tri den. An den a representyas tybyansow an Eglos o gelwys 'Simplicio'.\nHembrenkysi an Eglos neb o da gansa y lyvrow a-varra o serrys orth an lyver ma. An Gorhwithrans a oberas yn 1633. Dalghennys veu ev ha gorrys war drial. Kevys veu avel gogrysek a er. I a'n kofheas a denkys Giordano Bruno, veu leskys war an peul rag er a-dro dhe destennow kepar ha treusubstansegyans ha'n Trinsys. Bruno a grysas ynwedh bos an Nor owth omdreylya a-dro dhe'n Howl, ha bos dhe ster planettys. An Gorhwithrans a gonstrinas Galileo dhe omdenna y eryow yn-dann godros a eksekutya ha kildenna y lyvrow a dhyllo. Galileo a spenas an deg bledhen diwettha a'y vewnans avel prisner yn y ji y honan. Galileo a dhuryas skrifa a-dro dhe fysegieth ha testennow erel, a-der steronieth.\nHanow Galileo yw kowethys gans omladha rag an gwir godhoniethel. Kynth o res dhodho kildenna y eryow yn y drial, y krysir ev dhe leverel wosa an trial An Nor dhe omdreylya a-dro dhe'n Howl, ow leverel an lavar a vri "And yet it moves (Eppur si muove)". An lavar ma dheuth garm rag godhonieth.\nGalileo Galilei a verwis 8 Genver 1642 yn Arcetri, Duketh Tuskani, Itali.\nYn kynsa, ynkleudhys veu yn stevel vyghan yn Eglos Santa Croce, Florens. Yn 1737 dasynkleudhys veu yn chif rann an basilica wosa men kov dhe vos drehevys ena rag y enora.\nEnorys[golegi | pennfenten]\nHanow Galileo yw usys rag an re a sew:\nGal (treweythyow Galileo) hag ytho milligal ha mikrogal yw unses uskisheans usys yn gravimetrek. 1 Gal yw (1 cm/s2). Nyns yw an unses rann a system SI.\nGalileo o tavell efanvos NASA eth dhe'n planet Jovyn. Gweythresk o ynter 1989 ha 2003.\nGalileo Regio yw ranndir tewl war an loor Ganymede.\nGalileo yw system GPS gwrys gans an Unyans Europek.\nGolinyans a'n Loor gans Galileo dhyworth Sidereus Nuncius\nAspians Galileo a loryow Jovyn\nBewheans a davell Galileo ha Jovyn\nAn ranndir tewl yw Galileo regio war Ganymede\nKehevelyans a Galileo ha systemow GPS erel\nImach y'n Mirva Uffizi, Florens\nDiwettha golegyans an folen ma a veu an 30 Ebrel 2022, dhe 13:12.


Kynvannow 2 (ABK) - Bible Society\nKynvannow 2 ABK\nSorr Duw erbynn Sion\n1Assa wrug an Arloedh yn y sorr\ndhe vyrgh Sion bos kudhys gans kommol!\nev re dewlis yn-nans dhiworth nev bys yn nor\nan splannder a Ysrael;\nny borthas ev kov a'y skavell-droes\nyn dydh y sorr.\n2An Arloedh re gollonkas heb truedh\noll annedhow Yakob;\nyn y sorr ev re dorras\ndinasow myrgh Yuda;\nev re dhros bys y'n dor ha disenora\nan wlaskor ha'y rewloryon.\n3Ev re hakkyas yn gwres y sorr\npub korn a Ysrael,\nev re dennas y leuv dhyghow dhe-ves dhiworta\na-rag an eskar;\nev re loskas erbynn Yakob kepar ha tan ow flammya,\now kowlleski a bub tu.\n4Ev re blegyas y warak kepar hag eskar,\ny leuv dhyghow yw drehevys kepar hag envi;\nev re ladhas pup-tra o plegadow dhe'n lagas;\nyn tylda myrgh Sion\nev re dhinewis y sorr kepar ha tan.\n5An Arloedh o kepar hag eskar,\nev re gollonkas Ysrael;\nev re gollonkas oll y lysyow,\nev re dhistruis y dhinasow;\nha palshe yn myrgh Yuda\ndrem ha kynvann.\n6Ev re ravnas y skovva kepar ha lowarth,\nev re dhistruis y dabernakel;\nan ARLOEDH re wrug dhe woel ha sabot\nbos ankevys yn Sion,\nha fell y sorr ev re dhispresyas\nmyghtern hag oferyas.\n7An Arloedh re skonyas y alter,\nha nagha y sentri;\nev re ros yn leuv an eskar\nfosow hy lysyow;\ni a dhrehevis tros yn chi an ARLOEDH\nkepar dell ve yn dy'goel.\n8Ervirys yw an ARLOEDH dhe dhomhwel\nfos myrgh Sion;\nhag ev re ystynnas kordenn-vusura;\nny dreylyas y leuv dhiworth distrui\nha gul dhe skons ha fos kyni;\ngyllys gwann yns i war-barth.\n9Hy yetys re sedhis y'n dor;\nev re dhiswrug ha terri hy barrys;\nyma hy myghtern ha'y fennsevigyon yn mysk an kenedhlow;\nnyns usi an lagha namoy,\nnyns eus hwath dh'y frofoesi\ngwelesigeth dhiworth an ARLOEDH.\n10Yma henavogyon myrgh Sion\nowth esedha war an dor yn tawesek;\ni re dewlis doust war aga fenn\nhag omwrogysa gans yskar;\na blegyas aga fenn dhe'n dor.\n11Ow dewlagas a fyllis dre oela dagrow;\now holodhyon yw troblys;\now bystel yw diverys war an dor\ndrefenn terroes myrgh ow fobel,\ndrefenn an fleghes ha'n re ow tena dhe glamdera\nyn plenys an sita.\n12I a gri dh'aga mammow,\n‘Ple'ma ys ha gwin?’\nhag i ow klamdera kepar ha tus woliys\nyn plenys an sita,\nha'ga enev skoellys\nyn askra aga mammow.\n13Pandr'a allav y leverel a-dro dhis,2:13 Pandr'a allav y leverel a-dro dhis: Amendys. Styr an Ebrow yw ankler. pandr'a gehavalav dhis,\na vyrgh Yerusalem?\npandr'a gomparyav genes ma'th konfortiv,\nA wyrghes, myrgh Sion?\nRag mar vras avel an mor yw dha derroes;\npiw a yll dha yaghhe?\n14Dha brofoesi re welas ragos\nfalsuri ha toell;\nny dhiskudhsons dha dhrogobereth\nrag treylya dha gethneth,\nmes ragos i re welas\ngwelesigethow fals ha frowsus.\n15Oll an dremenysi\na dak aga diwla orthis;\ni a hwiban ha shakya aga fenn\north myrgh Yerusalem;\n‘Yw homma an sita a veu henwys\nperfydh yn tekter,\nha lowena oll an nor?’\n16Oll dha eskerens\na iger aga ganow er dha bynn;\ni a hwiban ha deskerni aga dyns,\nha kria: ‘Ni re's kollonkas!\nHemm yw devri an jydh mayth en ni hwansek dhodho.\nWor'tiwedh ni re'n kavas! ni re'n gwelas!’\n17An ARLOEDH re wrug y vynnas,\nev re gowlwrug y lavar;\nkepar dell ordenas seuladhydh;\nev re dorras heb truedh;\nev a wrug dhe'n eskerens lowenhe warnas,\nev re dhrehevis korn dha eskerens.\n18Kria a wrug aga holonn war an Arloedh.\nA fos myrgh Sion,\ngas dha dhagrow dhe frosa yn-nans avel avon\ndydh ha nos.\nNa ro dhis dha honan powes,\nna difresyans dhe vew dha lagas.\n19Yn-sol, kri nosweyth,\nyn dalleth an goelyow!\nSkoell dha golonn kepar ha dowr\na-dherag fas an Arloedh!\nDrehav dha dhiwla dhodho\na-barth enev dha fleghes,\na glamder gans nown orth penn pub stret.\n20Gwel, A ARLOEDH, ha mir.\nPiw a dhyghtsys yndella?\nA wra gwragedh dybri aga askorr,\nfleghes wynn heb namm?\nA ledhir oferyas ha profoes\nyn sentri an Arloedh?\n21Yma tus yowynk ha tus koth a'ga growedh\now morenyon ha'm gwer yowynk\nre goedhas der an kledha;\ntyb re's ladhas yn dydh dha sorr;\nty re ladhas heb truedh.\n22Ty a elwis seul a'm broweghi a'm kyrghynn\nkepar dell ve yn dy'goel;\nhag yn dydh sorr an ARLOEDH\nnyns esa denvyth a skapyas na diank;\nseul a wrug vy aga dineythi ha maga\now eskar re dhistruis.


1 Myghternedh 6 (ABK) - Bible Society\n1 Myghternedh 6 ABK\nSolomon a Dhrehav an Tempel\n1Y'n peswar kans ha peswar-ugensves blydhen wosa fleghes Ysrael dhe dhos yn-mes a Ejyp, y'n peswora blydhen a reyn Solomon war Ysrael, yn mis Ziv, an eyl mis, ev a dhallathas drehevel chi an ARLOEDH. 2An chi a dhrehevis Solomon rag an ARLOEDH o tri-ugens kevelin y hys, ugens kevelin y les, ha deg kevelin warn ugens y ughelder. 3An portal a-rag sentri an chi o ugens kevelin hy les, a-dreus les an chi, ha deg kevelin o hy les a-rag an chi. 4Ha rag an chi ev a wrug fenestri kul gans lattis. 5Hag erbynn fosow an chi ev a dhrehevis ystynnans a-dro dhe'n chi ha'n sentri pervedhel; hag ev a wrug chambouryow oll a-dro. 6An isella leur o pymp kevelin y les; an leur kres o hwegh kevelin y les ha'n tressa o seyth kevelin y les; rag tu a-ves an chi ev a wrug estyll kul war an fos ma na ve gorrys an kebrow yn fosow an chi.\n7An chi a veu drehevys a veyn pareusys y'n mengleudh, ma na veu klewys morthol na boel na toul horn vyth y'n tempel pan esa ow pos drehevys.\n8Yth esa daras an leur isella war denewen dyghow an chi: yth esa grisyow ow ledya dhe'n leur kres, hag a'n leur kres dhe'n tressa. 9Ytho ev a dhrehevis an chi ha'y worfenna; ev a worheras an chi gans kebrow hag estyll a gederwydh. 10Ev a dhrehevis an chambouryow erbynn an chi, pymp kevelin aga ughelder, hag i a veu stegys dhe'n chi gans prenn keder.\n11Ger an ARLOEDH a dheuth dhe Solomon, ow leverel, 12‘A-dro dhe'n chi ma a dhrehevydh, mar kerdhydh yn ow ordenansow, ha bos gostydh dhe'm breusow ha gwitha oll ow gorhemmynnow ha kerdhes ynna, ena my a fast ow ambos genes, a wrug vy dhe'th tas Davydh. 13My a vydh trigys yn mysk fleghes Ysrael ha ny eskasav ow fobel Ysrael.’\n14Ytho Solomon a dhrehevis an chi ha'y worfenna. 15Ev a bannellyas parosyow pervedhel an chi gans estyll prenn keder; a leur an chi dhe gebrow an nen, ev a's gorheras a-ji gans prenn; hag ev a worheras leur an chi gans plenkys a veryw. 16Ev a dhrehevis spas a ugens kevelin rynnys dhiworth delergh an chi gans estyll prenn keder a'n leur dhe'n kebrow, hag ev a dhrehevis hemma avel sentri pervedhel, avel an tyller an moyha sans. 17An chi, henn yw an tempel a-ragdho, o dew-ugens kevelin y hys. 18An prenn keder a-ji dhe'n chi a'n jevo kervyansow pompyons ha bleujennow igor; pup-tra o prenn keder, nyns esa men dhe vos gwelys. 19Ev a bareusis an sentri pervedhel a-ji dhe'n chi, rag gorra ena argh kevambos an ARLOEDH. 20Pervedh an sentri pervedhel o ugens kevelin y hys, ugens kevelin y les, hag ugens kevelin yn ughelder; ev a'n gorowras gans owr pur. Ev a worlownyas an alter ynwedh gans prenn keder. 21Solomon a worlownas pervedh an chi gans owr pur, ena ev a dennas kadonyow owr a-dreus, a-rag an sentri pervedhel, a veu gorlownys gans owr. 22Ev a worlownas gans owr oll an chi bys pan worfennsa oll an chi; hwath an alter esa y'n sentri pervedhel ev a worlownas gans owr.\nMeblans an Tempel\n23Y'n sentri pervedhel ev a wrug dew jerub a brenn oliv, pubonan deg kevelin yn ughelder. 24Pymp kevelin o hys unn askell a'n cherub, ha pymp kevelin o hys askell arall an cherub; deg kevelin o a vleyn unn askell dhe vleyn hy ben. 25Ha'n cherub arall o deg kevelin; an dhew jerub a's tevo an keth myns ha'n keth furv. 26Ughelder an unn cherub o deg kevelin, ha'n keth o ughelder an cherub arall. 27Ev a worras an cherubim a-ji dhe'n sentri pervedhel; eseli an cherubim o lesys may tochyas askell onan anedha an eyl fos, hag askell y gila a dochyas an fos arall; aga eskelli erell tu ha kres an chi a dochyas askell dhe askell. 28Ev a worlownas an cherubim ynwedh gans owr.\n29A-dro dhe barosyow an chi ev a gervyas cherubim, palmwydh, ha bleujennow igor, a-ji hag a-ves. 30Leur an chi ev a worlownas gans owr y'n stevellow a-ji hag a-ves.\n31Rag porth an sentri pervedhel ev a wrug darasow a brenn oliv; penn an daras ha'n postow o pympkornek. 32Ev a gudhas an darasow a brenn oliv gans kervyansow a jerubim, palmwydh, ha bleujennow igor; ev a's gorlownas gans owr, ha mortholya owr war an cherubim ha war an palmwydh.\n33Ha rag porth an sentri ev a wrug darasow a brenn oliv, pubonan peswar-kornek, 34ha dew dharas a brenn meryw, ha'n dhiw rann an eyl daras a blegya, ha'n dhiw rann an daras arall a blegya. 35Ev a gervyas cherubim, palmwydh, ha bleujennow igor, orth aga gorowra gans owr desedhys war an ober kervys. 36Ev a dhrehevis an klos pervedhel gans teyr res a veyn treghys hag unn res a gebrow keder.\n37Y'n peswora blydhen selveyn chi an ARLOEDH a veu gorrys, y'n mis Ziv. 38Y'n unnegves blydhen, y'n mis Bul, hag yw an ethves mis, an chi a veu gorfennys yn oll y rannow, ha herwydh oll y dhesinyow. Ytho ev a spenas seyth blydhen orth y dhrehevel.


Ekklesiastes 11 (ABK) - Bible Society\nEkklesiastes 11 ABK\nBara war an Dowrow\n1Dannvon dha vara war enep an dowrow,\nha ty a wra y dhaskavoes wosa lies dydh.\n2Ro rann a'th pythow dhe seyth po dhe eth,\nrag ny wodhesta py par happ drog y fydh y'n nor.\n3Mars yw an kommol leun,\ni a wra diveri aga glaw war an dor,\nha mar koedh gwydhenn po dhe'n dhyghowbarth po dhe'n gledhbarth,\nhi a wra growedha y'n keth le may koedh hi.\n4Seul a vir orth an gwyns, ny wra ev hasa,\nha seul a wel an kommol ny wra ev mysi.\n5Kepar dell na wodhes fordh an gwyns, na hwath fatell yw formys eskern yn torr benyn usi gans flogh, yndella ny wodhesta ober Duw neb a wra pup-tra.\n6Gwra hasa dha has y'n myttin, ha na as dha leuv dhe bowes bys y'n gorthugher, rag ny wodhesta pyneyl a wra seweni, po hemma po henna, po martesen aga dew war-barth a vydh da.\nYowynkneth ha Kothni\n7Hweg yw an golow, ha da yw gans an dhewlagas gweles an howl.\n8Ytho mar pew den lies blydhen, gwres ev lowenhe ynna oll, mes perthes ev kov a'n dydhyow a dewlder, rag lower vydhons i. Euveredh yw pup-tra a dheu.\n9Bydh lowen, A wour yowynk, y'th flogholeth, ha gas dha golonn dhe'th wul lowen yn dydhyow dha yowynkneth, ha gwra kerdhes yn fordhow dha golonn, hag yn golok dha dhewlagas, ha godhvydh, y hwra Duw dha dhri yn breus drefenn oll an taklow ma.\n10Gwra dannvon sorr yn-mes a'th kolonn, ha dannvon drog yn-mes a'th kig, rag euveredh yw flogholeth ha yowynkneth.


Niverow 35 (ABK) - Bible Society\nNiverow 35 ABK\nSitys an Levysi\n1An ARLOEDH a leveris dhe Moyses, yn plenys Moab ryb Yordan a-dal Yeriko: 2Gorhemmynn dhe vebyon Ysrael, may rollons dhe'n Levysi, a-dhiworth eretons aga ferghennogeth, sitys dhe driga ynna; ha hwi a re dhe'n Levysi peurvaow a-dro dhe'n sitys. 3An sitys a vydh dhedha dhe driga ynna, aga feurvaow a vydh dh'aga gwarthek ha'ga chatel ha rag oll aga bestes. 4Peurvaow an sitys, a rewgh dhe'n Levysi, a wra ystynn a-dhiworth fos an sita mil gevelin oll a-dro. 5Ha hwi a wra musura, yn-mes a'n sita, rag an est dew vil gevelin, ha rag an dhyghowbarth dew vil gevelin, ha rag an howlsedhes dew vil gevelin, ha rag an gledhbarth dew vil gevelin, ha'n sita y'n kres; hemma a vydh dhedha avel peurva rag aga sitys.\n6Hag a'n sitys a rewgh dhe'n Levysi y fydh hwegh sita meneghi, may hyll an denledhyas fia dhedha, ha keffrys ha'n re ma hwi a re diw sita ha dew-ugens. 7Oll an sitys a rewgh dhe'n Levysi a vydh eth ha dew-ugens, gans aga feurvaow. 8An sitys a rewgh a vydh a-dhiworth perghennogeth mebyon Ysrael; a'n loethow brassa, hwi a wra kemmeres lies, hag a'n loethow byghanna hwi a gemmer boghes; peub, yn kemusur dhe'n eretons a her, a re a'y sitys dhe'n Levysi.\n9Ha'n ARLOEDH a leveris dhe Moyses: 10Lavar dhe vebyon Ysrael, Pan dremenowgh dres an Yordan bys yn pow Kanan, 11ena ty a dhewis sitys dhe vos sitys meneghi ragowgh, may fio di an denledhyas neb a lattho heb mynnas. 12I a vydh sitys meneghi dhywgh a-dhiworth an dialor, ma na varwo an denledhyas bys pan sev a-rag an kuntelles rag breus.\n13Ha'n sitys a rewgh a vydh agas hwegh sita meneghi. 14Hwi a re hwegh sita a'n tu arall dhe'n Yordan, ha teyr sita yn pow Kanan, dhe vos sitys meneghi. 15An hwegh sita ma a vydh meneghi rag mebyon Ysrael, ha rag an alyon ha rag an godriger yntredha, may fio di neb a ladh den pynag heb mynnas.\nLaghys a-dro dhe Voldrans ha Dial-goes\n16Mes mara'n gweskis gans daffar a horn, may ferwis, ev yw moldrer; an moldrer a vydh gorrys dhe'n mernans. 17Ha mara'n gweskis gans men y'n dhorn, dredho may hallo den merwel, hag ev a verwis, ev yw moldrer; an moldrer a vydh gorrys dhe'n mernans. 18Po mara'n gweskis gans arv a brenn, dredho may hallo den merwel, hag ev a verwis, ev yw moldrer; an moldrer a vydh gorrys dhe'n mernans. 19An dialor-goes y honan a wra gorra an moldrer dhe'n mernans; pan dheu er y bynn, ev a wra y worra dhe'n mernans. 20Ha mara'n gwanas gans kas, po tewlel orto, ow kontrewaytya, may ferwis, 21po yn eskarogeth ev a'n gweskis gans y dhorn, may ferwis, ena neb a'n gweskis a vydh gorrys dhe'n mernans; ev yw moldrer; an dialor-goes a wra gorra an moldrer dhe'n mernans, pan dheu er y bynn.\n22Mes mara'n gwanas distowgh heb eskarogeth, po tewlel neppyth warnodho heb kontrewaytya, 23po devnydhya men, dredho may farwo den, ha heb ev dh'y weles, may ferwis, kyn nag o y eskar, ha ny hwilas y bystik; 24ena an kuntelles a wra breusi ynter an denledhyas ha'n dialor-goes, herwydh an ordenansow ma; 25ha'n kuntelles a wra sawya an denledhyas a-dhiworth dorn an dialor-goes, ha'n kuntelles a wra y dhaskorra dh'y sita veneghi, ple fisa, hag ev a vydh trigys ynni bys vernans an arghoferyas a veu untys gans an oyl sans. 26Mes mars ello an denledhyas dhe dermyn pynag tu a-ves dhe oryon y sita veneghi ple fias, 27ha'n dialor-goes dh'y gavoes tu a-ves dhe oryon y sita veneghi, ha'n dialor-goes dhe ladha an denledhyas, ny vydh kablus a woes. 28Rag ev a dal gortos yn y sita veneghi bys vernans an arghoferyas; mes wosa mernans an arghoferyas an denledhyas a yll dehweles dhe dir y berghennogeth.\n29Ha'n taklow ma a vydh ordenans a vreus dhywgh der agas henedhow yn oll agas annedhow. 30Mar lattho neb den, an moldrer a vydh gorrys dhe'n mernans war dhustuni dustunioryon; mes ny vydh denvyth gorrys dhe'n mernans war dhustuni unn dustunier. 31Ha moy, ny dhegemmerowgh daspren rag bewnans moldrer, yw kablus a vernans; mes ev a vydh gorrys dhe'n mernans. 32Ha ny dhegemmerowgh daspren vyth rag ev neb re fias dh'y sita veneghi, may hallo dehweles dhe driga y'n tir kyns es mernans an oferyas. 33Ny dal dhywgh defola an tir mayth esowgh trigys; rag goes a dhefol an tir, ha ny yll prenedh vyth bos gwrys rag an tir, drefenn an goes yw skoellys ynno, marnas der an goes a neb a'n skoellyas. 34Ny wrewgh defola an tir may fydhowgh trigys, mayth esov trigys yn kres anodho, rag yth esov vy an ARLOEDH trigys yn mysk mebyon Ysrael.


Ezekiel 38 (ABK) - Bible Society\nEzekiel 38 ABK\nProfoesans erbynn Gog\n1Ger an Arloedh a dheuth dhymm, ow leverel: 2Mab den, sett dha fas erbynn Gog, tir Magog, chyf pennsevik Meshek ha Tubal, ha profoes er y bynn, 3ha lavar: Yndellma y lever an Arloedh DUW: Otta, yth esov er dha bynn, A Gog, chyf pennsevik Meshek ha Tubal. 4My a'th treyl a-dro ha gorra higow y'th tiwen, ha'th tri yn-mes gans oll dha lu, mergh ha marghogyon, i oll gwiskys yn arvwisk leun, kowethas bras, i oll gans boklers ha skoesow, i oll ow synsi kledhedhyow. 5Yma Persia hag Ethiopia gansa, i oll gans skoesow ha basnettow; 6Gomer hag oll y luyow, chi Togarma dhiworth an gledhbarth pell, gans oll y luyow, ha genes poblow pals.\n7Ombareus ha bydh parys, ti hag oll dha guntelles yw kuntellys dhis, ha bydh gwithyas dhedha. 8Wosa lies dydh y fydhydh gelwys. Yn blydhynyow a dheu yth edh erbynn tir yw restorys wosa bresel, gans lies pobel kuntellys war venydhyow Ysrael, hirneth re bia difeyth; y bobel a veu dres yn-mes dhiworth an poblow, ha lemmyn i oll yw trigys yn sawder. 9Ty a yskynn, ow tos yn-rag avel annawel, kepar ha kommolenn ow kudha an tir, ty ha'th luyow, ha genes poblow pals.\n10Yndellma y lever an Arloedh DUW: Y'n jydh na prederow a dheu y'th vrys, ha ty a bareus towlenn dhrog. 11Ty a lever, ‘Yth av yn-bann erbynn tir a drevow heb fosow; my a dheu erbynn an dus kosel, trigys yn sawder, i oll trigys heb fosow, heb barrys na yetys dhedha’, 12dhe gemmeres preydh ha dhe bylla, dhe dreylya dha leuv erbynn an difeythtir yw annedhys lemmyn, hag erbynn an bobel kuntellys dhiworth an kenedhlow, usi ow kavoes chatel ha gwara, trigys yn kres an tir. 13Y lever dhis Sheba ha Dedan, ha marchons Tarshish, hag oll hy gwikoryon,38:13 hy gwikoryon: Amendys. Po war-lergh an Septuagint hy threvow. Ebrow hy lewyon yowynk. ‘A dheuthys dhe gemmeres preydh? A guntellsys dha lu dhe bylla, dhe dhoen dhe-ves arghans hag owr, dhe gemmeres chatel ha gwara, ha dhe gemmeres meur a breydh?’\n14Rakhenna, profoes, A vab-den, ha lavar dhe Gog: Yndellma y lever an Arloedh DUW: Y'n jydh na pan eus ow fobel Ysrael trigys yn sawder, ty a dhifun, 15ha dos dhiworth dha dyller y'n gledhbarth pell, ty ha lies pobel genes, i oll ow marghogeth war vergh, ost bras, ha lu krev. 16Ty a yskynn erbynn ow fobel Ysrael kepar ha kommolenn dhe gudha an tir. Y'n dydhyow diwettha my a'th tro erbynn ow thir, rag may hwrello an kenedhlow ow aswonn, pan vydhav sanshes dredhowgh, A Gog, a-rag aga dewlagas.\nBreus war Gog\n17Yndellma y lever an Arloedh DUW: A nyns yw ty neb a gewsis vy a-dro dhodho y'n dydhyow koth, dre leuv ow gwesyon profoesi Ysrael, a brofoessons lies blydhen y'n dydhyow na, my dhe'th tri er aga fynn? 18Y'n jydh na, pan dheu Gog erbynn pow Ysrael, yn-medh an Arloedh DUW, ow sorr a dhifun. 19Y'm avi hag y'm sorrvann my a dheklar: Y'n jydh na y fydh dorgrys bras war diredh Ysrael. 20Puskes an mor, ydhyn an nev, bestes an gwel, pub kreatur a slynk war an dor, hag oll an dus usi war enep an tir, a gren a-ragov, ha'n menydhyow a vydh tewlys dhe'n dor, ha'n alsyow a goedh, ha pub fos a goedh dhe'n leur. 21My a elow ow kledha erbynn Gog yn oll ow menydhyow, yn-medh an Arloedh DUW; kledha pubonan a vydh erbynn y vroder. 22My a re breus warnodho dre bla ha dre woes; my a dhinwa glaw warnodho yn fros, ha keserennow, tan ha loskven, ha war y luyow ha war lies pobel eus ganso. 23My a dhiskwedh ow meuredh ha'm sansoleth a-rag dewlagas lies kenedhel. Ena i a woer my dhe vos an ARLOEDH.


Ezekiel 3 ABK\n12Ena an Spyrys a'm drehevis, ha my a glewas a-dryv dhymm son grommyans bras, pan sevis glori an ARLOEDH3:12 pan sevis glori an ARLOEDH: Amendys. Ebrow Benniges re bo glori an ARLOEDH. a'y le, 13ha son eskelli an kreaturs bew ow tochya an eyl dh'y ben, ha son an rosow rybons, ha son grommyans bras. 14Ena an spyrys a'm drehevis hag a'm kemmeras, ha gyllys veuv yn hwerowder, yn sorr ow spyrys, ha leuv an ARLOEDH o krev warnav. 15My a dheuth dhe Tel-abib, dhe'n dhivresow trigys ryb an avon Kebar; hag ena, y'n le mayth esens trigys, my a esedhas seyth dydh dyegrys yn aga mysk.


2 Korinth 1 (ABK) - Bible Society\n2 Korinth1 ABK\nGrasyans Powl wosa Galar\nDhe eglos Duw usi yn Korinth, gans oll an syns dres Aghaia oll:\n2Gras dhywgh ha kres dhiworth Duw agan Tas ha'n Arloedh Yesu Krist.\n3Bennigys re bo Duw ha Tas agan Arloedh Yesu Krist, Tas a druedhow ha Duw a gonfort oll, 4neb a'gan konfort yn oll agan galar, may hyllyn ni konfortya an re usi yn pub galar, der an konfort mayth on ni agan honan konfortys gans Duw. 5Rag kepar dell balsha godhevyans Krist genen ni, yndella dre Grist agan konfort ynwedh a balsha. 6Lemmyn mar perthyn ni galarow, a-barth agas konfort ha'gas selwyans yth yw; po mars on ni konfortys, a-barth agas konfort yth yw, hag a ober pan berthewgh hwi an keth galarow hag a wodhevyn ni ynwedh. 7Ha fyrv yw agan govenek ragowgh, a-ban wodhon ni hemma: par dell owgh hwi kevrennoryon a'n galarow, yndella ynwedh hwi a gevrenn a'n konfort.\n8Rag ny vynnyn hwi dhe vos heb godhvos, breder, a-dro dh'agan galar pan esen ni yn Asia; beghys dres eghenn en ni, dres nerth, mayth esa dhyn desper a vewnans y honan; 9yn hwir, ni a omglewsyn warnan breus an mernans, ma na fytthyen ynnon agan honan, mes yn Duw neb a dhrehav an re varow. 10Ev re'gan delivras dhiworth mernans mar vras, hag ev a wra agan delivra; warnodho ni re worras agan govenek ev dh'agan delivra arta, 11ha hwi ynwedh orth agan gweres dre bysadow ragon, may hwodhvo lies den gras a-barth dhyn a'n ro grassyes res dhyn dre bysadow lies den.\nDevedhyans Powl yw Delatys\n12Lemmyn, hemm yw agan bost, dustuni agan kowses, ni dhe omdhegi y'n bys yn sempledh1:12 sempledh: War-lergh re a'n dornskrifow sansoleth. ha gwiryonses Duw, heb skentoleth an kig mes dre ras Duw, ha dres oll orthowgh hwi. 13Rag ny skrifyn dhywgh travyth a-der an pyth a redyowgh ha konvedhes ynwedh, ha govenek a'm beus hwi dhe gonvedhes yn tien, 14dell y'gan konvedhsowgh yn rann seulabrys, rag yn dydh agan Arloedh Yesu, agas bost hwi on ni, kepar dell owgh hwi agan bost ni.\n15A-ban en vy sur a hemma, ervirys en dhe vos dhywgh wostalleth, ma'gas be favour diwweyth; 16my a vynnas dos dhywgh, ena tremena dhe Masedonia, ha dhiworth Masedonia dehweles dhywgh ha bos dannvenys yn-rag genowgh dhe Yudi. 17Rakhenna, pan vynnis gul hemma, en vy hedro? Pan ervirav traow, a oberav vy war-lergh an kig, may leverriv yn kettermyn ‘Ya, ya’ ha ‘Na, na’? 18Mes, dell yw Duw lel, nyns yw agan ger dhywgh ‘Ya ha Na.’ 19Rag Mab Duw, Krist Yesu, neb a veu pregewthys genen yn aga mysk, genev vy, ha gans Silvanus ha Timothi, nyns o ev ‘Ya ha Na’, mes ynno ev pup-prys yth yw ‘Ya.’ 20Rag ynno ev pub ambos Duw yw ‘Ya’; rakhenna, dredho ev yth yw ni dhe leverel ‘Amen’ dhe wolewder Duw. 21Mes Duw yth yw neb a'gan gwra fyrv genowgh yn Krist, ha neb re'gan untyas, 22neb re'gan selyas ha ri dhyn mewgh an Spyrys yn agan kolonnow.\n23Lemmyn my a elow war Duw yn test war ow enev: rag agas sparya yth o na dhehwelis dhe Korinth, 24Nyns yw ni dhe routya agas fydh, mes kesoberoryon on ni genowgh rag agas joy: rag y'n fydh y sevowgh fyrv.


Eksodus 3 ABK\n13Ena Moyses a leveris dhe Dhuw, ‘Mar tov dhe vebyon Ysrael ha leverel dhedha “Duw agas tasow re'm dannvonas dhywgh”, hag i a wovynn orthiv, “Pyth yw y hanow?” pandr'a lavarav dhedha?’ 14Duw a leveris dhe Moyses, ‘MY YW NEB YTH OV VY.’3:14: Po Yth esov neb yth esov. Hag y leveris, ‘Lavar hemma dhe vebyon Ysrael, “MY YW re'm dannvonas dhywgh.” ’ 15Duw a leveris ynwedh dhe Moyses, ‘Lavar hemma dhe vebyon Ysrael, “An ARLOEDH, Duw agas tasow, Duw Abraham, Duw Ysak, ha Duw Yakob, re'm dannvonas dhywgh”: hemm yw ow hanow bys vykken, hag yndellma my a vydh kovhes dres henedhow oll. 16Ke dhe guntell war-barth henavogyon Ysrael ha leverel dhedha, “An ARLOEDH, Duw agas tasow, Duw Abraham, Ysak ha Yakob re omdhiskwedhas dhymm, ow leverel: My re viras warnowgh ha'n pyth a veu gwrys dhywgh yn Ejyp; 17hag ambosa a wrav agas dri yn-bann yn-mes a galar Ejyp dhe bow an Kananysi, an Hittysi, an Amorysi, an Perizzysi, an Hivysi ha'n Yebusysi, tir a dhinwa leth ha mel.” 18Hag i a wra goslowes orth dha lev ha ty ha henavogyon Ysrael a wra mos dhe vyghtern Ejyp ha leverel dhodho, “An ARLOEDH, Duw an Ebrowyon, re vetyas genen; ha lemmyn, ni a'th pys, gas ni dhe vones yn vyaj a dri dydh y'n gwylvos mayth offrynnyn dhe'n ARLOEDH agan Duw.” 19My a woer na wra myghtern Ejyp agas gasa dhe vones marnas dre leuv grev. 20Ytho my a ystynn ow dorn ha gweskel Ejyp gans ow marthusyon oll a wrav ynno; wosa henna ev a as dhedha mones. 21Ha my a re gras dhe'n bobel ma yn golok an Ejyptianys; ha pan yllowgh, nyns ewgh gwag agas leuv, 22mes pub benyn a wra govynn a'y hentrevoges, hag anedhi hi a wodrik yn hy chi, tegennweyth a arghans hag owr, ha dillas, ha hwi a'gas gorr war agas mebyon ha war agas myrghes; yndellma hwi a byll an Ejyptianys.’


Compare Bible readings for Diskwedhyans 18 in the ABK and the RSV - Bible Society\n1Wosa an taklow ma my a welas ken el ow tiyskynna dhiworth nev, meur y alloes, ha'n nor a veu golowys gans y splannder. 2Hag ev a armas, nerthek y lev, ow leverel,\n‘Koedhys, koedhys yw Babylon vras,\nha devedhys yw trigva dywolow ha menowghva pub spyrys avlan,\nha menowghva pub edhen avlan,\nha menowghva pub best avlan18:2 ha menowghva pub edhen avlan, ha menowghva pub best avlan ha kasadow: War-lergh re a'n dornskrifow, ha menowghva pub edhen avlan ha kasadow. ha kasadow.\n3Rag pub kenedhel re evas\na'n gwin18:3 re evas a'n gwin: War-lergh re a'n dornskrifow, re goedhas drefenn an gwin. a ewl hy fornikashyon\nha myghternedh an norvys re wrug fornikashyon gensi,\nha gwikoryon an norvys yw devedhys ha bos rych dre alloes hy fythow dres musur.’\n4Ha my a glewas ken lev dhiworth nev, ow leverel,\n‘Dewgh yn-mes anedhi, ow fobel,\nma na vewgh kevrennogyon a'y feghosow,\nha ma na dhegemmerrowgh a'y flaow.\n5Rag hy feghosow re beu gorrys yn bern bys yn nev,\nha Duw re borthas kov a'y drogoberow.\n6Rewgh dhedhi arta kepar dell ros hi ynwedh,\nha rewgh dhedhi dewblek a'y gwriansow: y'n hanaf may kemmyskas hi, gwrewgh kemmyska dewblek.\n7Kepar dell wrug hi omwordhya ha bewa yn rychys,\nyndellma rewgh dhedhi payn hag ahwer,\nrag hi a leveris yn hy holonn,\n“My yw esedhys myghternes,\nha nyns ov vy gwedhwes,\nha ny welav ahwer.”\n8Rakhenna, yn unn jydh y teu hy flaow,\nankow, hag ahwer, ha divoetter,\nha gans tan hi a vydh leskys,\nrag bos krev an Arloedh Duw neb a's breus.’\n9Ha myghternedh an norvys neb re wrug fornikashyon ha triga gensi gans pythow dres musur, a vynn oela ha kyni rygdhi pan welons an mog a'y leski. 10I a sev a-bell der own a'y fayn, ow leverel, ‘Tru, tru, an sita vras, Babylon, an sita grev! rag yn unn our re dheuth dha vreus.’\n11Ha gwikoryon an norvys a vynn oela ha kyni rygdhi: rag ny bren denvyth aga gwara namoy: 12gwara a owr, hag arghans, ha men meur y bris, ha perlys, ha sendal, ha purpur, hag owrlin, ha pann kogh, ha prenn kitron a bub eghenn, ha pub lester a dhans olifans, ha pub lester a brenn meur y brys, ha brons, ha horn, ha marbel, 13ha kinnamon, ha spisa, hag ethow hag eli, ha frankynkys, ha gwin, hag olew, ha bleus fin, ha gwaneth, ha bestes, ha deves, ha mergh, ha kertys, ha kethwesyon, hag enevow tus.\n14‘Ha frut ewn dha enev\nyw tremenys dhiworthis,\nha pup-tra rych ha splann yw tremenys dhiworthis, ha ny's kevons18:14 ha ny's kevons: War-lergh re a'n dornskrifow ha ny's kevydh. namoy.’\n15An wikoryon a'n taklow ma, neb a dheuth ha bos rych dredhi, a vynn sevel a-bell der own hy fayn, owth oela hag ow kyni, 16ow leverel,\n‘Tru, tru, an sita vras,\ngwiskys yn sendal, ha purpur ha pann kogh,\nha kudhys gans owr ha men meur y bris, ha perlys!\n17Rag yn unn our re beu diswrys rychys mar vras.’\nHa pub lewyader, ha pub den ow koelya war an mor, ha marners, ha kemmys a dhendil aga bewnans war an mor, a sevis a-bell, 18hag a armas pan welsons mog hy leski, ow leverel,\n‘Py sita yw kepar ha'n sita vras?’\n19Hag i a dewlis doust war aga fenn, hag a armas, owth oela, hag ow kyni, ow leverel,\nmay feu seul a'n jevo lestri y'n mor\ngwrys rych dre hy hevoeth!\nrag yn unn our hi re beu gwrys difeyth.’\n20Lowenhewgh warnedhi, a nev, ha hwi syns, hag abesteli, ha profoesi, rag Duw re ros dhywgh gwirvreus er hy fynn.\n21Hag unn el galloesek a gemmeras men kepar ha men-melin bras, ha'y dewlel y'n mor, ow leverel,\n‘Yndella, gans garowder, Babylon an sita vras\na vydh tewlys war-nans,\nha ny vydh kevys namoy.\n22Ha son telynnyoryon, ha mynstrals, ha piboryon, ha trompours\nny vydh klewys ynnos namoy,\nha krefter vyth ynnos pypynag a vo y greft,\nny vydh kevys ynnos namoy,\nha son melin\nny vydh klewys ynnos namoy;\n23ha golow kantol\nny splann ynnos namoy;\nha lev an gour pries ha'n venyn bries\nrag dha wikoryon a veu tus meur aga bri y'n norvys,\nrag oll kenedhlow a veu toellys gans dha bystri.\n24Hag ynni hi y feu kevys goes profoesi ha syns,\nhag oll an re a veu ledhys war an nor.’\nAbraham_738076 - 3 months ago\nHillary Clinton IS the whore of Babylon 🤡.


Compare Bible readings for 1 Myghternedh 1 in the ABK and the BNET - Bible Society\n1 Myghternedh1 ABK\nAdoniya a Assay Dalghenna an Tron\n1Myghtern Davydh o gyllys koth yn y dhydhyow; hag i a'n kudhas gans dillasow, mes ny ylli omdoemma. 2Y wesyon a leveris dhodho, ‘Bedhes gwyrghes yowynk hwilys rag ow arloedh an myghtern; ha gas hi dhe sevel a-rag an myghtern ha bos gwithyadores; ha gas hi dhe wrowedha y'th askra, may kaffo ow arloedh an myghtern toemmder.’ 3I a hwilas mowes teg ytho der oll pow Ysrael, ha kavoes Abishag an Shunammyades, hag i a's dros dhe'n myghtern. 4An vowes o pur deg, ha hi a veu gwithyades dhe'n myghtern, ha menystra dhodho: mes ny wrug an myghtern hy aswonn.\n5Adoniya mab Haggith a sevis yn ughelhwansek, ow leverel, ‘My a vydh myghtern’: hag ev a bareusis ragdho charettow ha marghogyon, ha deg korfwithyas ha dew-ugens rag poenya a-ragdho. 6Ny wrug y das y geredhi bythkweth ow leverel. ‘Prag re wruss'ta yndella?’ Hag ynwedh ev o pur deg y semlans; hag ev a veu dineythys nessa wosa Absalom. 7Ev a geskusulyas gans Yoab mab Seruya, ha gans Abiathar an oferyas: hag i a ros skoedhyans dhe Adoniya. 8Mes Sadok an oferyas, ha Benaya mab Yehoyada, ha Nathan an profoes, ha Shimei, ha Rei, ha kasoryon Davydh, nyns esens gans Adoniya.\n9Adoniya a sakrifias deves hag oghen ha bualyon peskys ryb men Zoheleth, usi ryb En-rogel, hag ev a elwis oll y vreder, mebyon an myghtern, hag oll soedhogyon ryel Yuda. 10Mes ny elwis Nathan an profoes, na Benaya, na'n gasoryon, na Solomon y vroder.\n11Ena Nathan a leveris dhe Bathsheba mamm Solomon, ‘A ny glewsys Adoniya mab Haggith dhe reynya, ha ny woer henna Davydh agan arloedh? 12Lemmyn ytho deus, gas my dhe ri dhis kusul, may hylli sawya dha vewnans dha honan, ha bewnans dha vab Solomon. 13Ke ha mos a-ji dhe'n myghtern Davydh ha lavar dhodho, “Ow arloedh an myghtern, a ny desys dhe'th vaghteth ow leverel: Solomon dha vab a reyn war ow lergh, hag ev a wra esedha war ow thron? Prag y reyn Adoniya ytho?” 14Ena my a dheu a-ji ynwedh war dha lergh, ha ty hwath ow kewsel gans an myghtern, hag afydhya dha eryow.’\n15Ytho Bathsheba eth a-berth y'n chambour dhe'n myghtern: ha'n myghtern o pur goth. Yth esa Abishag an Shunammyades ow menystra dhe'n myghtern. 16Bathsheba eth war benn-dewlin, hag omblegya a-rag an myghtern. Ha'n myghtern a leveris, ‘Pandr'a vynnydh?’ 17Ha hi a leveris dhodho, ‘Ow arloedh, ty a dos dhe'th vaghteth re'n ARLOEDH dha Dhuw, ow leverel: Dha vab Solomon a reyn war ow lergh, hag ev a wra esedha war ow thron. 18Mes lemmyn Adoniya re dheuth ha bos myghtern; ha ty, ow arloedh an myghtern, ny'n goer. 19Hag ev re ladhas oghen ha bualyon peskys ha deves pals, ha re elwis oll mebyon an myghtern, hag Abiathar an oferyas, ha Yoab kapten an lu: mes ny elwis Solomon dha was. 20Ha ty, ow arloedh an myghtern, yma lagasow oll Ysrael warnas, dhe leverel dhedha piw a esedh war dron ow arloedh an myghtern war y lergh. 21Poken y hwyrvydh, pan gosk ow arloedh an myghtern gans y dasow, my ha'm mab Solomon dhe vos reknys avel drogoberoryon.’\n22Pan esa hi hwath ow kewsel gans an myghtern, Nathan an profoes a dheuth a-ji. 23Y feu leverys dhe'n myghtern, ‘Awotta Nathan an profoes.’ Ha pan dheuth a-rag an myghtern, ev a omblegyas dhe'n myghtern gans y fas dhe'n leur. 24Nathan a leveris, ‘Ow arloedh an myghtern, a wruss'ta leverel, “Adoniya a reyn war ow lergh, hag ev a wra esedha war ow thron”? 25Rag ev yw gyllys yn-nans hedhyw, ha re ladhas oghen ha bualyon peskys ha deves pals, ha re elwis oll mebyon an myghtern, ha kaptenyon an lu, hag Abiathar an oferyas; hag, otta, i a dheber hag eva a-ragdho, ha leverel, “Re vewo myghtern Adoniya.” 26Mes my, my dha was, ha Sadok an oferyas, ha Benaya mab Yehoyada, ha'th was Solomon, ny wrug ev agan gelwel. 27Yw an dra ma gwrys gans ow arloedh an myghtern, heb y dhiskwedhes dhe'th wesyon, piw a esedh war dron ow arloedh an myghtern war y lergh?’\nSolomon a Hol Davydh avel Myghtern\n28Myghtern Davydh a worthybis, ‘Gelwewgh Bathsheba dhymm.’ Ha hi a dheuth yn lok a'n myghtern, hag a sevis a-rag an myghtern. 29Ha'n myghtern a dos, ha leverel, ‘Dell vew an ARLOEDH, neb re dhasprenas ow enev a bub ahwer, 30kepar dell des re'n ARLOEDH, Duw Ysrael, ow leverel, “Solomon dha vab a reyn war ow lergh, hag ev a esedh war ow thron y'm le”, yndella my a wra an jydh ma.’ 31Ena Bathsheba a goedhas war benn-dewlin gans hy fas dhe'n leur, hag omblegya dhe'n myghtern, ha leverel, ‘Re vewo ow arloedh myghtern Davydh bys vykken.’\n32Myghtern Davydh a leveris, ‘Gelwewgh dhymm Sadok an oferyas, ha Nathan an profoes, ha Benaya mab Yehoyada.’ Hag i a dheuth a-rag an myghtern. 33An myghtern a leveris dhedha, ‘Kemmerewgh genowgh gwesyon agas arloedh, ha settyewgh Solomon ow mab dhe varghogeth war ow mul, ha'y dhri yn-nans dhe Gihon. 34Ha gesiwgh Sadok an oferyas ha Nathan an profoes dh'y untya ena avel myghtern dres Ysrael. Ena hwythewgh an hirgorn, ha leverel, “Re vewo myghtern Solomon!” 35Hag ena ewgh yn-bann war y lergh, may teffo ev hag esedha war ow thron; rag ev a vydh myghtern y'm le: ha my re'n ordenas avel rewler dres Ysrael ha dres Yuda.’ 36Ha Benaya mab Yehoyada a worthybis dhe'n myghtern, ‘Amen! Re lavarro yndella an ARLOEDH, Duw ow arloedh an myghtern. 37Kepar dell veu an ARLOEDH gans ow arloedh an myghtern, yndella re bo gans Solomon, ha gul y dron brassa ages tron ow arloedh myghtern Davydh.’\n38Ytho Sadok an oferyas, ha Nathan an profoes, ha Benaya mab Yehoyada, ha'n Kerethysi, ha'n Pelethysi, eth yn-nans, hag a settyas Solomon dhe varghogeth war vul myghtern Davydh, hag i a'n dros dhe Gihon. 39Sadok an oferyas a gemmeras korn an oyl yn-mes a'n tylda hag a untyas Solomon. Ena i a hwythas an hirgorn; hag oll an bobel a leveris, ‘Re vewo myghtern Solomon!’ 40Hag oll an bobel eth yn-bann war y lergh, ha'n bobel a hwythas an pibow, hag a lowenhas gans joy bras, may feu folsys an dor gans an son anedha.\n41Adoniya hag oll an westoryon esa ganso a'n klewas hag i ow korfenna dybri. Pan glewas Yoab son an hirgorn, yn-medh ev, ‘Prag yma tros a dervans y'n sita?’ 42Ha pan esa hwath ow kewsel, Yonathan mab Abiathar an oferyas a dheuth. Yn-medh Adoniya dhodho. ‘Deus a-ji rag gour a vri osta, ha ty a dhre nowodhow da.’ 43Yonathan a worthybis ha leverel dhe Adoniya, ‘Na dhrov; agan arloedh myghtern Davydh re wrug Solomon myghtern. 44Ha'n myghtern re dhannvonas ganso Sadok an oferyas, ha Nathan an profoes, ha Benaya mab Yehoyada, ha'n Kerethysi, ha'n Pelethysi, hag i a'n settyas dhe varghogeth war vul an myghtern. 45Ha Sadok an oferyas ha Nathan an profoes re'n untyas avel myghtern yn Gihon; hag i res eth yn-bann alena ow lowenhe, may ma an sita yn tervans. Hemm yw an tros a glewsowgh. 46Hag ynwedh Solomon a esedh war an tron ryel. 47Kekeffrys gwesyon an myghtern a dheuth rag benniga agan arloedh myghtern Davydh, ow leverel, “Re wrello Duw hanow Solomon gwell ages dha hanow jy, ha'y dron brassa ages dha dron jy.” Ena an myghtern a omblegyas yn gordhyans war an gweli. 48Hag ynwedh an myghtern a leveris, “Bennigys yw an ARLOEDH, Duw Ysrael, neb re ros nebonan dhe esedha war ow thron hedhyw, ha'm dewlagas ynwedh dh'y weles.” ’\n49Ena own a's tevo oll gwestoryon Adoniya; i a sevis, ha pubonan eth war y fordh y honan. 50Adoniya y honan a'n jevo own drefenn Solomon; ytho ev a sevis, hag eth, hag a dhalghennas kern an alter. 51Ena derivys veu dhe Solomon, ‘Adoniya a'n jeves own a vyghtern Solomon, rag ev re dhalghennas kern an alter, ow leverel “Gas myghtern Solomon dhe di orthiv hedhyw, na ladh ev y was gans an kledha.” ’ 52Ha Solomon a leveris, ‘Mar pydh ev den wordhi, ny goedh blewenn vyth a'y benn dhe'n dor; mes mar pydh droktra kevys ynno, ev a verow.’ 53Ena myghtern Solomon a dhannvonas, hag i a'n gemmeras yn-nans dhiworth an alter. Hag ev a dheuth hag omblegya dhe vyghtern Solomon; ha Solomon a leveris dhodho, ‘Ke dhe'th chi.’


Oberow 25 (ABK) - Bible Society\nOberow 25 ABK\nPowl a Elow orth an Emperour\n1Tri dydh wosa devedhyans Festus yn ranndir ev eth yn-bann dhe Yerusalem dhiworth Sesarea, 2ha'n bennoferysi ha ledyoryon an Yedhewon a ros dherivas dhodho erbynn Powl ha pysi, 3ow kovynn favour dhiworto, ma'n galwa dhe Yerusalem, rag yth esens ow mynnes kontrewaytya rag y ladha y'n hyns. 4Gans henna Festus a worthybis y fedha Powl synsys yn Sesarea, hag yth ervira ev y honan mos di a verr spys. 5‘Ytho’, yn-medh ev, ‘An re na yn agas mysk ha dhedha awtorita, ens yn-nans genev, ha mars eus neppyth kamm y'n gour, kuhudhens ev.’\n6Wosa ev dhe wortos yn aga mysk namoy es eth po deg dydh, ev eth yn-nans dhe Sesarea; ha ternos ev a esedhas y'n barr ha gorhemmynna may fe Powl dres. 7Pan dheuth ev, an Yedhewon re dhothya yn-nans dhiworth Yerusalem a sevis a-dro dhodho ha dri orto lies kuhudhans poes, na allsons previ. 8Ena Powl a wrug y dhefens: ‘Kammenn na beghis vy erbynn lagha an Yedhewon nag erbynn an tempel nag erbynn Sesar.’ 9Mes Festus, ow mynnes diskwedhes favour dhe'n Yedhewon, a worthybis dhe Powl, ow leverel, ‘A vynn'ta mos yn-bann dhe Yerusalem dhe vos breusys ena a-ragov a-dro dhe'n taklow ma?’ 10Mes yn-medh Powl, ‘Yth esov vy ow sevel a-rag barr Sesar, may telledh ow bos breusys. Ny wrug vy drokoleth vyth dhe'n Yedhewon, dell wodhesta fest yn ta. 11Rakhenna mar kammwrav ha mar kwrug vy neppyth ow tervynn an mernans, ny skonyav a verwel; mes mar nyns eus travyth y'n taklow ma'm kuhudh an re ma, denvyth ny yll ow daskorr dhedha. Orth Sesar y halwav.’ 12Ena Festus, wosa ev dhe omgusulya gans y gonsel, a worthybis, ‘Ty re elwis orth Sesar; a-rag Sesar ty a wra mos.’\nFestus a Omgusul gans Myghtern Agrippa\n13Ha pan o passys niver a dhydhyow, myghtern Agrippa ha Bernise a dheuth dhe Sesarea rag salusi Festus. 14Ha drefenn i dhe wortos ena lies dydh, Festus a worras a-dherag an myghtern an maters a-dro dhe Powl, ow leverel, ‘Yma unn gour, gesys prisner gans Feliks, 15hag a-dro dhodho an bennoferysi ha henavogyon an Yedhewon a leveris dhymm ha my yn Yerusalem, ha govynn orthiv breus er y bynn. 16My a worthybis dhedha nag yw usadow Romanek daskorr denvyth kyns an den kuhudhys dhe vetya orth y guhudhysi fas orth fas, ha dhe gavoes spas dhe wul defens a-dro dhe'n kuhudhans. 17Rakhenna, pan dheuthons war-barth omma, ny gellis vy termyn, mes ternos, esedhys y'n barr, my a worhemmynnis may fe dres an gour. 18Pan sevis yn-bann an guhudhysi, ny'n kuhudhsons gans drogober vyth a dheseven vy, 19mes fowt akordyans a's teva ganso a-dro dh'aga kryjyans aga honan hag a-dro dhe unn Yesu re varwsa, mes Powl a dhestas y vos bew. 20Drefenn ow bos ankombrys orth an dhadhel a-dro dhe'n taklow ma, my a wovynnas mar vynnas ev mos dhe Yerusalem dhe vos breusys ena a-dro dhe'n taklow ma. 21Mes pan bysis Powl dhe vos synsys yn-dann with rag ervirans an Emperour, my a worhemmynnis may fe synsys bys pan allav y dhannvon dhe Sesar.’ 22Hag Agrippa a leveris dhe Festus, ‘My ow honan a garsa klewes an den.’ Yn-medh ev, ‘A-vorow y hwre'ta y glewes.’\nPowl Dres a-rag Agrippa\n23Rakhenna ternos Agrippa ha Bernise a dheuth, meur aga ryelder, ha pan entersens y'n vreuslys, gans an tribunyon ha gwelhevin an sita, Festus a worhemmynnis ha Powl a veu dres. 24Ha Festus a leveris, ‘Myghtern Agrippa, hag oll an wer eus omma genen ni, hwi a wel an den ma, hag a-dro dhodho oll an gemmynieth yedhowek a'm pysis, hag y'n Yerusalem hag omma, ow kria na dhelledh ev dhe vewa na fella. 25Byttegyns, my a gonvedhas na wrug ev travyth ow tervynn an mernans, mes pan elwis ev y honan orth an Emperour, my a erviras y dhannvon. 26Mes nyns eus dhymm travyth sertan dhe skrifa dhe'm arloedh yn y gever; rakhenna my re'n dros a-ragowgh, dres oll a-ragos tejy, myghtern Agrippa, may kyffiv neppyth dhe skrifa wosa y vos apposys. 27Rag, dell hevel dhymm, erbynn reson yw dannvon prisner heb diskwedhes an kuhudhansow er y bynn.’


1Y'n dydhyow na nyns esa myghtern yn Ysrael. Hag y'n dydhyow na loeth an Danysi a hwila eretons ragdho y honan dhe driga ynno, rag bys y'n termyn na ny via tir rynnys dhedha dre goelbrenn yn mysk loethow Ysrael. 2Ytho an Danysi a dhannvonas pymp gour kolonnek yn-mes a'ga niver kowal, dhiworth Sora ha dhiworth Eshtaol rag aspia an tir ha'y hwithra; hag yn-medhons dhedha, ‘Kewgh, hwithrewgh an tir.’ Pan dheuthons dhe vro venydhyek Efraym, dhe ji Mika, i a spenas an nos ena. 3Pan esons yn chi Mika i a aswonnis lev an Levyas yowynk; ytho i a dreylyas ha govynn orto, ‘Piw a'th tros omma? Pandr'a wredh y'n le ma? Pyth yw dha negys omma?’ 4Ev a leveris dhedha, ‘Mika a wrug neppyth a'n par ma ragov, hag ev a'm arvethas, ha galsov y oferyas.’ 5Ena i a leveris dhodho, ‘Govynn orth Duw, rag may hwodhvyn mar pydh siwen an negys a wren.’ 6An oferyas a worthybis, ‘Kewgh yn kres. Yma an negys a wrewgh a-rag an ARLOEDH.’\n7An pymp gour eth yn-rag, ha pan dheuthons dhe Laish, i a welas an bobel esa ena ow pywa gans diagha herwydh gis tus Sidon, kosel ha digeudh, heb edhomm a dravyth war an norvys, ha dhedha rychys. Pell vons a dus Sidon, ha ny's teva kevrenn gans denvyth. 8Pan dheuthons dh'aga breder yn Sora hag Eshtaol, 9i a leveris dhedha, ‘Pyth yw agas derivadow?’ Yn-medhons, ‘Deun yn-bann er aga fynn; rag ni re welas an tir ha fest da ywa. A wrewgh travyth? Na vedhewgh lent ow mos, mes entrewgh ynno hag eritewgh an tir. 10Pan ewgh, hwi a dheu dhe bobel dhigeudh. Ledan yw an tir – yn hwir Duw re'n ros yn agas diwleuv – tyller ma nag eus fowt a dravyth war an norvys.’


~~@#Watch Hellas Verona vs Feyenoord Live Stream En Vivo European Friendly Match - LinkinPark.com\n~~@#Watch Hellas Verona vs Feyenoord Live Stream En Vivo European Friendly Match\nAdded by Abdnskdf Hjsjdsa on July 24, 2013 at 7:27am\n~~@#Watch Hellas Verona vs Feyenoord Live Stream En Vivo European Friendly Match ~~@#Watch Hellas Verona vs Feyenoord Live Stream En Vivo European Friendly Match\n@#Ver Hellas Verona vs Feyenoord En Vivo Live Stream Online Free\nWatch Feyenoord vs Hellas Verona Live Stream free online. Watch Feyenoord vs Hellas Verona Live Stream free online. Watch Feyenoord vs Hellas Verona Live Stream free online. Watch Feyenoord vs Hellas Verona Live Stream free online. Watch Feyenoord vs Hellas Verona Live Stream free online. Watch Feyenoord vs Hellas Verona Live Stream free online. Watch Feyenoord vs Hellas Verona Live Stream free online. Watch Feyenoord vs Hellas Verona Live Stream free online. Watch Feyenoord vs Hellas Verona Live Stream free online. Watch Feyenoord vs Hellas Verona Live Stream free online. Watch Feyenoord vs Hellas Verona Live Stream free online.\nanasta posted a status"http://ning.it/1hNDZ1J"40 seconds ago 0\nanasta posted a status"http://ning.it/1hNDXH7"1 minute ago 0\nanasta posted a status"http://ning.it/1hNDULA"1 minute ago 0\nanasta posted a status"http://ning.it/1hNDR2c"2 minutes ago 0\nanasta posted a status"http://ning.it/1hNDODO"2 minutes ago 0\nanasta posted a status"http://ning.it/1hNDLI7"2 minutes ago 0\nanasta posted a status"http://ning.it/1hNDIvH"3 minutes ago 0\nanasta posted a status"http://ning.it/1drwqsi"3 minutes ago 0\nanasta posted a status"http://ning.it/1hNDCnR"4 minutes ago 0\nanasta posted a status"http://ning.it/1hNDAwf"4 minutes ago 0\nanasta posted a status"http://ning.it/1hNDxki"5 minutes ago 0\nanasta posted a status"http://ning.it/1hNDvsx"5 minutes ago 0\nanasta posted a status"http://ning.it/1hNDu7Z"6 minutes ago 0\nanasta posted a status"http://ning.it/1hNDq87"6 minutes ago 0\nanasta posted a status"http://ning.it/1hNDoNx"6 minutes ago 0\nanasta posted a status"http://ning.it/1hNDl4m"7 minutes ago 0


Niverow 12 (ABK) - Bible Society\nNiverow 12 ABK\nAvi Miryam hag Aron orth Moyses\n1Miryam hag Aron a gewsis erbynn Moyses drefenn an Gushyades re dhemmedhsa, rag ev dhe dhemmedhi Kushyades; 2hag i a leveris, ‘A ny gewsis an ARLOEDH yn hwir marnas dre Moyses? A ny gewsis dredhon ni ynwedh?’ Ha'n ARLOEDH a'n klewas. 3Lemmyn an gour Moyses o pur glor, moy ages pub den oll war enep an nor. 4Ha distowgh an ARLOEDH a leveris dhe Moyses ha dhe Aron ha dhe Miryam, ‘Dewgh yn-mes, agas tri dhe dylda an kuntelles.’ Ha'ga thri a dheuth yn-mes. 5Ha'n ARLOEDH a dhiyskynnas yn koloven kommol, ha sevel orth daras an tylda, ha gelwel Aron ha Miryam; hag i a dheuth yn-rag aga dew. 6Hag ev a leveris, ‘Klewewgh ow geryow:\nMars eus profoes yntredhowgh,\nmy an ARLOEDH a vydh aswonnys dhodho yn gwelesigeth,\nmy a gews orto yn hunros.\n7Nansi gans ow gwas Moyses;\nev yw len yn oll ow chi.\n8Ganso my a gews ganow orth ganow,\nyn tiblans, a-der yn kowsow tewl;\nhag ev a wel furv an ARLOEDH.\nPrag ytho na vewgh ownek dhe gewsel erbynn ow gwas Moyses?’ 9Ha sorr an ARLOEDH a veu enowys er aga fynn, hag ev eth dhe-ves.\n10Pan omdennas an gommolenn a-dhiwar an tylda, otta, Miryam o lovrek, mar wynn avel an ergh. Hag Aron a dreylyas tu ha Miryam, hag otta, hi o lovrek. 11Hag Aron a leveris dhe Moyses, ‘Ogh, ow arloedh, na wra agan kessydhya drefenn ni dhe wul yn foll ha pegha. 12Na as hi dhe vos avel neppyth genys marow, hag anodho an kig hanter dybrys pan dheu yn-mes a dorr y vamm.’ 13Ha Moyses a grias war an ARLOEDH, ‘Gwra hy sawya, a Dhuw, my a'th pys.’ 14Mes an ARLOEDH a leveris dhe Moyses, ‘Mar trewsa hy thas yn hy fas, a ny vedha meth dhedhi seyth dydh? Gas hi dhe vos eskeys yn-mes a'n kamp seyth dydh, ha wosa henna hi a yll bos dres arta a-ji.’ 15Ytho Miryam a veu keys yn-mes a'n kamp seyth dydh; ha ny dhallathas an bobel war an kerdh bys pan veu Miryam dres arta a-ji. 16Wosa henna an bobel eth yn-kerdh a Haseroth, ha kampya yn gwylvos Paran.


Skrifennow: Ebrenn y'n Nos mis-Du 2015\nMy a vynn derivas nebes a'n bagas ster Pleiades, neb yw aswonnys avel 'An seyth hwoer', po M45. Yth yw an bagas na ogas ha peswar kans ha hanter blydhen-wolow diworthyn. Yn spit an hanow, yma moy es mil sterenn y'n bagas. Yma niwl-ster dastewynnyans a-dro dhe'n ster, nag yw es dh'y weles marnas yn skeusennow hir aga diskudhans.\nYma an Pleiades poesek yn henhwedhlow lies poblow, y'ga mysk an Geltyon. An kynsa delinyans an Pleiades usi aswonnys yw Plasenn Ebrenn Nebra ogas ha 1600 KK. Hi yw plasenn alkan gans imaj an howl ha'n loer ha nebes sterennow. Diskudhys o hi yn tre Almayn, Nebra, ha dre hwilans isotop aswonnys yw bos owr ha sten ynno a dheuth a Gernow. Paperys skrifys a-dro dhe fenten an owr (Ehser et al. 2011, Eur. J. Mineral, Vol. 23 895-910) ha'n sten (Haustein et al. 2010, Archaeometry Vol. 52 5(2010) 816-832). Gwiasva Plasenn Ebrenn Nebra dhe'n Landesmuseum für Vorgeschichte Sachsen-Anhalt.\nYn henhwedhlow Grek an Pleiades o myrghes Atlas ha Pleione ha kowetha Artemis, a wrug bos treylys yn ster dhe dhiank rag Orion.\nRag lies henboblow, termyn an blydhen pan wrug an Pleiades gwelys kynsa a-rag an howl yn bora o poesek y'ga kalendar.\nNyns yw planetys gweladow y'n ebrenn gorthugher marnas Uran ha Neptun, yn gorthugher a-varr. Yth yns i re bell ha gwann aga splannder dhe vos gweladow dre dhewlagas noeth, mes gans map ster ha diwlagatell po pellweler y hyllons i bos gwelys. Nyns yw possybl dhe weles travyth marnas disk munys glas. Neptun yw poesek yn istori kernewek, drefenn wrug John Couch Adams o genys yn Lanest ogas ha Lanstefan yn Kernow y dhargana dre awrgrym. Yth esa an movyans Uran dihaval orth an pyth o gwaytys dre tybieth gravedh Newton. Nebonan yn Pow Frynk, Le Verrier a wrug gul an keth awrgrym yn kettermyn ha'n diskudhans y honan o gwrys yn Almayn.\nKyn hwra New Horizons spedya yn efander down, yma ev hwath danvonn y dhata. Ev a wrug danvonn skeusennow an loeryow Pluton: Charon, Hydra, Nix, Styx ha Kerberos.\nPosted by MawKernewek at 10:30\nLabels: astronomy, cornish language, Ebrenn y'n Nos, kernewek, Mars, radyo an gernewegva\nNorthern Martian mid-latitudes: Deuteronilus Mensa...


Len Truran - Wikipedia\nLeonard Hosking Truran (16 Gwynngala 1926 – 23 Genver 1997), penndyskador, gweythreser politek, dyller ha bardh Kernewek, a veu genys yn Rysrudh, Kernow, an yowynkka a beswar mab dhe William Henry Truran ha Hettie Dyer.\n3 An Guntelles Keltek ha Gorsedh Kernow\n4 Dyllansow Truran\nAdhyskys veu yn Skol Ramasek Rysrudh, mes hanter fordh dre vledhen 6ves Form, y das a ynias y vos termyn ev dhe dhendyl gober. Wosa dalleth yn sodhvaow Climax Rock Drill & Engineering ogas dhe Gammbronn, ev a gowlwrug Gonis Kenedhlek y’n Morlu. Wortiwedh ev a erviras sewya hyns remenans y deylu avel dyskader. Ev a wrug y drenyans dyskader yn Kolji Myghtern Alfred, Karwyns (kyn fe an kolji eyldesedhys yn Karvyrdhin drefen an vresel). Y ober kynsa o yn Martock, Gwlas an Hav.\nErbynn 1948, ev re removas dhe driga ha dyski yn Pennrynn, Kernow, may spenas remenans y vewnans gans y wrek Florence Joan Martin (1926-1999). A-dhia 1966 Truran o esel a veyni an Kessedhek Adhysk avel penndyskader mos a-dro. Ev a withas war neb 20-25 a skolyow yn goredhom po ynter apoyntyans, ow komprehendya Pennpoll, Heyl ha Sen Mabon. Y apoyntyans diwettha, yn 1981 kyns y omdennans, o Skol Gynsa Treloweth, Egloshalow.\nMebyon Kernow[golegi | pennfenten]\nBroder o Leonard Truran dhe William Lambert Truran (1923 – 2011), Pen Melen, onan a fondyoryon Mebyon Kernow. Furvyes veu an parti 1951 rag argemmyna maters Kernewek pan ve bern ynkressys an bobel yn kenedhlogeth, ha rag gortheneba an kresenna ha godrosow dhe honanieth Kernewek yn politek Sowsnek an termyn na. Yn dhespit dhe dheklaryans y wrek ‘y vos eneval politek pub termyn’’, Truran a hokkyas rag junya an movyans nowydh bys pan veu darbollys bos gans an parti an galladewder dhe servya Kernow. Wosa junya Mebyon Kernow yn 1964, 37 bloodh, Truran eth ha bos ha Skrifennyas Kenedhlek (1967-68 ha 1973 – 80) ha Kaderyer (1968 – 73) dres termyn tevyans an moyha dhe'n parti. Ogas dhe oll y dermyn syger a-dhia 1967 o spenys owth oberi dhe’n parti. Ev o sodhek an wask, skifennyas arwodhigow, skifennyas eseleth ha skoodhyer an alhwedhor. Deskrifys veu avel den determys ha kolonnek gans nerth didiwedh gans lies unn a’y aswonas po oberi ganso. Ev a argemynnas kaskyrgh gwerthow rag MK ow komprehendya profyans stamp rag Kernow, kalenderow, glenysennow karr ha banerow, ha dyllo niver a arethow yn kever kenedhlogeth kernewek. Yn 1974, kaskyrghow eseleth hag erel restrys ganso a waynyas dres £1,000 dhe’n acheson.\n3 a vis Me 1979, Truran a sevis rag Mebyon Kernow y’n Etholans Ollgemmyn yn pastell-vro Aberfala-Kammbronn. An BBC a leveris ev dhe waynya ‘sewyans wordhi’, gans 1,637 raglev. An sewyans ma, ha sewyansow erel MK a gomparyas yn ta dhe bartis kenedhlogek erel, kepar ha Plaid Cymru yn Kembra, ha Parti Kenedhlek Alban. Kyn fe skoodhyer kenedhlogeth kembrek hag albanek, Truran a dhampnyas garowder an IRA ow leverel bos res dhe Vebyon Kerrnow gwitha an movyans kernewek orth surhe nag o “defolyes gans garowder po selveneleth”. Yn le henna, ev a skoodhyas fordh vygyl rag chanj. Ev a asas an parti yn 1980 owth omglewes bos re a weythresoryon gwreydhyel askel gledh yn MK nag esa ow kevranna y dybyansow mygyl. Kyn hwrug omjunnya MK arta (wosa termyn kott y’n Parti Socyal Demokratek) yn 1990, dres an 1980ow ha 1990ow, Truran a fogellas y nerth dhe ragdresow le politek.\nAn Guntelles Keltek ha Gorsedh Kernow[golegi | pennfenten]\nGwrys veu Truran bardh a Orsedh Kernow yn 1980 rag gonisyow dhe’n Guntelles Keltek, enor o konsidrys ganso dhe vos an moyha possybyl yn bewnans Kernow. Y hanow bardhek o Holyer an Gof, ow kampolla Mighal an Gov, hembronkyer Kernow yn Rebellyans 1497.\nDyllansow Truran[golegi | pennfenten]\nYn 1981, Truran a fondyas y negys dyllo y honan gans y wrek Joan may hweressa assoylya an fowt a lyvrow Kernewek. Ev a usyas an hanow 'Dyllansow Truran'. An kynsa lyver dyllys gansa o ‘Cornish names for Cornish homes’ gans y vergh. Dyllys veu dres 270 a lyvrow a-dro dhe destennow kernewek po keltek, danvonnys a-derdro’n bys, ow komprehendya an novel hys-leun kynsa yn Kernewek ‘An Gurun Wosek a Geltya’.\nYn 1996 fondys veu an pewasow Holyer an Gov dhe’y enora gans eseli Gorsedh Kernow rag drehevel savon ha profil lyvrow dyllys a-dro dhe Gernow po yn Kernewek. Y fia govennek dhe Truran pesya dyllo, gans niver a ditlow war an fordh pan veu derivys yn 1995 diwedhes gans Cornwall Today y vos klav. Etek mis wosa henna ev a verwis a gleves Parkinson yn gwithji klevyon yn Sen Day. Treusvewys veu gans y wrek Joan ha fleghes Christine (Krysten) ha Mary. Yth esa kannasow gans lies kowethas, ow komprehendya Mebyon Kernow, an Guntelles Keltek ha Gorsedh Kernow yn y ynkleudhyans yn Eglos Katholik Sen Jowan, Kammbron yn 1997.\nBewskriv[golegi | pennfenten]\nSkrifys veu bewskrif yn y gever yn 2014 gans Derek Williams, ‘Following 'An Gof': Leonard Truran, Cornish Activist and Publisher’.\nDiwettha golegyans an folen ma a veu an 2 Metheven 2022, dhe 02:45.


Mathew 11 (ABK) - Bible Society\nDemons • Stress • Struggle • Trials\nKannasow dhiworth Yowann Besydhyer\n1Ha pan worfennas Yesu y worhemmynnow dh'y dhewdhek dyskybel, ev a dremenas alena dhe dhyski ha dhe bregoth yn aga sitys. 2Ha pan glewas Yowann yn prison a-dro dhe oberow Krist, ev a dhannvonas dew a'y dhyskyblon11:2 a dhannvonas dew a'y dhyskyblon: War-lergh re a'n dornskrifow a dhannvonas der y dhyskyblon. 3dhe wovynn orto, ‘Yw ty an den a dal dos po ken onan a wortyn?’ 4Ha Yesu a worthybis ha leverel dhedha, ‘Ewgh dhe dherivas dhe Yowann an taklow a glewowgh hag a welowgh; 5dellyon a wel arta hag evredhyon a gerdh; klavorogyon yw glanhes, bodharyon a glew, ha tus varow yw drehevys, ha dhe voghosogyon an aweyl yw pregewthys; 6ha gwynn y vys neb na vo sklandrys ynnov vy.’ 7Ha pan ens i yn-kerdh, Yesu a dhallathas kewsel orth an routhow a-dro dhe Yowann, ‘Pandra ethewgh yn-mes dhe'n gwylvos dh'y weles? Korsenn kryghyllys gans an gwyns? 8Mes pandra ethewgh yn-mes dh'y weles? Den gwiskys yn dillas medhel? Otta, tus gwiskys yn dillas medhel, yn chiow myghternedh ymons. 9Mes pandra ethewgh yn-mes dhe weles? Profoes? Ya, yn-medhav dhywgh, ha moy ages profoes. 10Hemm yw neb may feu skrifys anodho,\n“Awotta, my a dhannvon ow hannas a-rag dha fas,\nneb a dharbar dha fordh a-dheragos.”\n11Yn hwir y lavarav dhywgh: yn mysk an re genys a venynes ny sevis nagonan brassa ages Yowann Besydhyer; byttegyns an lyha yn gwlaskor nev yw brassa agesso ev. 12Mes dhiworth dydhyow Yowann Besydhyer bys lemmyn yma gwlaskor nev ow kodhevel garowder, ha tus a nell a's kemmer gans garowder. 13Rag oll an brofoesi ha'n lagha a wrug profoesa bys yn termyn Yowann; 14ha mar mynnowgh degemmeres hemma, ev yw Elias neb a dal dos. 15Neb a'n jeves diwskovarn rag klewes, ev klewes.\n16‘Dhe bana dra y hwrav vy hevelebi an henedh ma? Haval yw dhe fleghes esedhys yn marghasvaow, ow karma an eyl dh'y gila 17ha leverel,\n“Ni a bibas dhywgh ha ny wrussowgh donsya,\nni a ganas galargan11:17 ni a ganas galargan: War-lergh re a'n dornskrifow ni a ganas dhywgh galargan. ha ny wrussowgh oela.”\n18Rag Yowann a dheuth heb dybri nag eva, hag yn-medhons, “Yma dyowl ganso”. 19Mab an den a dheuth ow tybri hag owth eva hag yn-medhons i, “Otta gargasenn ha penn-medhow, koweth tolloryon ha peghadoryon.” Mes furneth yw prevys ewn gans hy oberow.’11:19 gans hy oberow: War-lergh re a'n dornskrifow gans y fleghes.\nGo-i an Sitys na Goedhas yn Edrek\n20Ena ev a dhallathas keredhi an sitys may feu gwrys ynna i an brassa rann a'y oberow galloesek drefenn na goedhsons yn edrek: 21‘Go-jy Korasin! Go-jy Bethsaida! rag mar pe gwrys yn Tyr ha Sidon an oberow galloesek a veu gwrys yn agas mysk, seuladhydh i a goedhsa yn edrek, yn yskar ha lusu. 22Mes yn-medhav dhywgh, y fydh moy perthadow rag Tyr ha Sidon dydh breus es dell vydh ragowgh hwi. 23Ha ty, Kapernaum,\na vydhydh ughelhes bys yn nev?\nTy a vydh iselhes bys yn ifarn.11:23 ifarn: Greka hades.\nRag mar pe gwrys yn Sodom an oberow galloesek a veu gwrys ynnos jy, hi a wrussa durya bys y'n jydh hedhyw. 24Byttegyns, y lavarav dhywgh, y fydh moy perthadow rag tir Sodom dydh breus es dell vydh ragos jy.’\nDewgh dhymmo Vy ha Powes\n25Y'n prys na Yesu a worthybis ow leverel, ‘My a'th wormel, A Das, Arloedh nev ha nor, drefenn ty dhe gudha an taklow ma dhiworth an re fur ha skiansek ha'ga diskudha dhe fleghesigow; 26ya, A Das, rag yndella re beu dha vodh. 27Pup-tra oll a veu delivrys dhe'm charj gans ow Thas, ha denvyth ny aswonn an Mab saw an Tas, na ny aswonn denvyth an Tas saw an Mab ha neb may fynno an Mab y dhiskwedhes dhodho. 28Dewgh dhymmo vy oll hwi yw skwithys ha beghys poes, ha my a re powes dhywgh. 29Kemmerewgh ow yew warnowgh ha dyskewgh genev, rag klor yth ov hag uvel ow holonn, ha hwi a gyv powes dh'agas enev. 30Rag es yw ow yew ha skav yw ow begh.’


1 Myghternedh 1 ABK\n32Myghtern Davydh a leveris, ‘Gelwewgh dhymm Sadok an oferyas, ha Nathan an profoes, ha Benaya mab Yehoyada.’ Hag i a dheuth a-rag an myghtern. 33An myghtern a leveris dhedha, ‘Kemmerewgh genowgh gwesyon agas arloedh, ha settyewgh Solomon ow mab dhe varghogeth war ow mul, ha'y dhri yn-nans dhe Gihon. 34Ha gesewgh Sadok an oferyas ha Nathan an profoes dh'y untya ena avel myghtern dres Ysrael. Ena hwythewgh an hirgorn, ha leverel, “Re vewo myghtern Solomon!” 35Hag ena ewgh yn-bann war y lergh, may teffo ev hag esedha war ow thron; rag ev a vydh myghtern y'm le: ha my re'n ordenas avel rewler dres Ysrael ha dres Yuda.’ 36Ha Benaya mab Yehoyada a worthybis dhe'n myghtern, ‘Amen! Re lavarro yndella an ARLOEDH, Duw ow arloedh an myghtern. 37Kepar dell veu an ARLOEDH gans ow arloedh an myghtern, yndella re bo gans Solomon, ha gul y dron brassa ages tron ow arloedh myghtern Davydh.’


2‘Rakhenna ty pan rylli alusen, na hwyth korn a-dheragos kepar dell wra an falswesyon a-bervedh y'n synagys hag y'n stretys, may hallons kavoes gordhyans dhiworth tus. Yn hwir y lavarav dhywgh, i re's teva aga gober. 3Mes ty pan rylli dha alusen, na as dha leuv gledh dhe wodhvos pandr'a wra dha leuv dhyghow, 4rag may fo dha alusen yn-dann gel; ha'th Tas neb a wel yn-dann gel a attal dhis.+\n5‘Ha ty pan byssi, na vydh+ avel an falswesyon, rag i a gar pysi ow sevel a-bervedh y'n synagys ha war gernow an stretys, may hallons bos gwelys gans tus; yn hwir y lavarav dhywgh, i re's teva aga gober. 6Mes ty pan byssi, ke a-ji dhe'th chambour ha wosa degea dha dharas, gwra pysi dhe'th Tas usi yn-dann gel, ha'th Tas a wel yn-dann gel a attal dhis.+\nmes delirv ni dhiworth drog.+\n14Rag mara kwrewgh gava dhe dus aga hammwriansow, agas Tas a nev a wra gava dhy'hwi ynwedh; 15mes mar ny wrewgh gava dhe dus aga hammwriansow,+ na byth moy ny wra agas Tas gava dhywgh agas kammwriansow hwi.\n16‘Ha pan wryllowgh penys heb dybri, na vedhewgh avel an falswesyon, trist aga semlans, rag i a dhifas aga bejeth may hallons bos gwelys gans tus, i dhe wul penys; yn hwir y lavarav dhywgh, i re's teva aga gober. 17Mes ty pan wrylli penys, gwra ura dha benn ha golgh dha fas, 18ma na vo apert dhe dus ty dhe wul penys, saw dhe'th Tas, usi yn-dann gel; ha'th Tas neb a wel yn-dann gel a attal dhis.+\n19‘Na guntellewgh dhywgh agas honan tresoryow war an nor, le may ma goedhan ha gossen ow tiswul ha may hwra ladron terri a-bervedh ha ladra. 20Mes kuntellewgh dhywgh tresoryow yn nev, le na wra goedhan na gossen diswul, na ladron terri a-bervedh ha ladra; 21rag le may ma agas tresor,+ ena y fydh agas kolonn+ ynwedh.\n22‘Golow an korf yw an lagas. Rakhenna mars yw yagh dha lagas, oll dha gorf a vydh leun a wolow; 23mes dha lagas mars yw anyagh, oll dha gorf a vydh leun a dewlder. Rakhenna mars yw an golow usi ynnos tewolgow, ass yw meur an tewolgow na!\n25‘Rakhenna my a lever dhywgh, na wrewgh mos yn prederow a-dro dh'agas bywnans pandr'a dhebrowgh na pandr'a evowgh, na byth moy a-dro dh'agas korf pandr'a wiskowgh. A nyns yw bywnans moy ages boes, ha'n korf ages dillas? 26Mirewgh orth ydhyn an ayr: ny wrons i gonis has na mysi na kuntell travyth yn skiberyow, hwath agas Tas a nev a's mag. A nyns owgh hwi moy agas pris agessa i? 27Ha piw ahanowgh hag ev ow prederi a yll keworra pols vyth dhe dhydhyow y vywnans?+ 28Ha prag yth owgh hwi prederus a-dro dhe dhillas? Merkewgh lili an gwel, fatell wrons i tevi; ny lavuryons ha ny nedhons; 29mes yn-medhav dhywgh, nyns o Solomon yn oll y splannder gwiskys kepar hag onan a'n re ma. 30Ytho mar kweth Duw yndella gwels an gwelyow, yw byw hedhyw ha tewlys yn forn a-vorow, a ny wra ev meur dhe voy agas kwetha hwi, A hwi a voghes fydh? 31Ytho na vedhewgh gyllys yn prederow, ow leverel, “Pandr'a dhybryn”, po “Pandr'a evyn”, po “Py ganso y fydhyn gwiskys?” 32Rag oll an taklow ma, an kenedhlow a's hwila; ha'gas Tas a nev a woer bos edhomm dhywgh a oll an taklow ma. 33Mes kyns oll hwilewgh gwlaskor Duw ha'y ewnder, hag oll an taklow ma a vydh res dhywgh maga ta. 34Na vedhewgh ytho prederus a'n vorow, rag an vorow a breder anedhi hy honan; lowr dhe'n jydh yw y dhrog ev y honan.\n6:4 a attal dhis: War-lergh re a'n dornskrifow a attal dhis yn apert.\n6:5 Ha ty pan byssi, na vydh: War-lergh re a'n dornskrifow Ha hwi pan byssowgh, na vedhewgh.\n6:6 a attal dhis: War-lergh re a'n dornskrifow a attal dhis yn apert.\n6:13 drog: Po an tebel el.War-lergh re a'n dornskrifow yma omma an geryow Rag dhiso jy yw an wlaskor, ha'n galloes, ha'n gordhyans, bys vykken ha bynnari. Amen.\n6:15 War-lergh re a'n dornskrifow nyns usi omma an geryow aga hammwriansow.\n6:18 a attal dhis: War-lergh re a'n dornskrifow a attal dhis yn apert.\n6:21 agas tresor: War-lergh re a'n dornskrifow dha dresor.\n6:21 agas kolonn: War-lergh re a'n dornskrifow dha golonn.\n6:27 a yll keworra pols vyth dhe dhydhyow y vywnans? Po a yll moghhe y hys a unn kevelin?\nGood News Bible (GNB)King James Version (KJV)Contemporary English Version (CEV)English Standard Version (ESV)The Message (MSG)Revised Standard Version (RSV)New Revised Standard Version (NRSV)beibl.net (BNET)Beibl Cymraeg Newydd (BCN)


Breusysi 10 (ABK) - Bible Society\nTola ha Yair\n1Wosa Abimelek, Tola mab Pua mab Dodo, gour a Yssakar, trigys yn Shamir yn bro venydhyek Efraym, a sevis dhe dhelivra Ysrael. 2Ev a vreusi Ysrael teyr blydhen warn ugens. Ena y ferwis, hag a veu ynkleudhys yn Shamir.\n3War y lergh y teuth Yair an Gileadyas, hag ev a vreusi Ysrael diw vlydhen warn ugens. 4Ev a'n jevo deg mab warn ugens hag a varghoga war dheg asen warn ugens, hag yth esa dhedha deg tre warn ugens yn pow Gilead, ha henwys yth yns Havvoth-yair bys y'n jydh ma. 5Yair a verwis hag a veu ynkleudhys yn Kamon.\nArwask gans an Ammonysi\n6Mebyon Ysrael a wrug arta an pyth o drog yn golok an ARLOEDH, ow kordhya an Baalim ha'n Ashtaroth, duwow Aram, duwow Sidon, duwow Moab, duwow an Ammonysi, ha duwow an Filistysi. Yndella i a asas an ARLOEDH, ha ny'n gordhyens. 7Ytho sorr an ARLOEDH a dhewis erbynn Ysrael, hag ev a's gwerthas yn leuv an Filistysi hag yn leuv an Ammonysi, 8hag i a vrewis hag arwaska mebyon Ysrael y'n vlydhen na. Etek blydhen i a waska oll mebyon Ysrael esa dres an Yordan yn pow an Amorysi, usi yn Gilead. 9An Ammonysi ynwedh a dreusis an Yordan rag omladh erbynn Yuda, erbynn Benyamin, hag erbynn chi Efraym; yndella Ysrael a berthi ahwer meur.\n10Ytho mebyon Ysrael a grias dhe'n ARLOEDH ow leverel, ‘Ni re beghas er dha bynn, drefenn ni dhe asa agan Duw, ha servya an Baalim.’ 11Ha'n ARLOEDH a leveris, ‘A ny'gas delivris dhiworth an Ejyptianys ha dhiworth an Amorysi ha dhiworth an Ammonysi ha dhiworth an Filistysi? 12An Sidonysi ynwedh ha'n Amalekysi, ha'n Maonysi a'gas arwaska; ha hwi a grias dhymmo ha my a'gas delivras dhiworth aga leuv. 13Byttegyns hwi re'm gasas ha re servyas duwow erell, ytho ny'gas delivrav na fella. 14Kewgh ha kriewgh dhe'n duwow re dhewissowgh; gwrens i agas delivra yn termyn agas ahwer.’ 15Ha mebyon Ysrael a leveris dhe'n ARLOEDH, ‘Ni re beghas; gwra dhyn ni pypynag a hevel da dhis; mes deliver ni, ni a'th pys, y'n jydh ma!’ 16Yndella i a bellhas an duwow estren yn-mes anedha hag a servyas an ARLOEDH; ha ny allas ev perthi poenvos Ysrael na fella.\n17Ena an Ammonysi a veu gelwys dhe arvow, hag i a gampyas yn Gilead; ha mebyon Ysrael a omguntellas, hag i a gampyas yn Mispa. 18Pobel Gilead ha'ga fennsevigyon a leveris an eyl dh'y gila, ‘Piw yw an gour a dhalleth batalyas orth an Ammonysi? Ev a vydh penn war oll trigoryon Gilead.’


fiction in cornish (kemmyn) by vyvyan ogma wyverne\nwhere you can learn the cornish language online\nkernewek dre lyther: cornish lessons by correspondence, now online\nradio cornwall: blas kernewek (a taste of cornish)\nwarlinenn: cornish language fellowship online\nWar an treth.\ngreetings and welcome to my blog. i have studied kernewek kemmyn with KDL and passed the third grade exam gans bri (with distinction). this story is being written to keep me in practice, with my vocabulary continually expanding and my familiarity with cornish idiom increasing all the time. i hope it gives pleasure to those who can read it - and spot all my mistakes! - and also to those who can't, but are just glad to know that the old mammyeth (mother-tongue) is still alive, and indeed, stretching her glimmering limbs and blinking her golden dragon eyes as she awakens for the start of the new millennium.\nYn wir, yth esons an lymnansow ow kwellhe, ha mos ha bos moy bywek, sur hy lymna, pur hy liwans. Yth esa an vamm ogas ha parys seulabrys dh’aga gorra yn onan a’n gwerthjiow war an stret ogas dhe’n treth rag aga gwertha dhe’n havysi.\nMes hokya a wrug, ow tehweles hy frederow dhe’n mor hag yn fenowgh passya a wre dohajydhyow dien heb hy gul ober gwir mann. Treweythyow yth esa hi a’y sav yn hunros down, kargys hy pynsel gans paynt glas ow sygha gans an gwyns, ankevys hy lymnans heb gorfenna. Y’n termynyow henna y hevelens garmaow a’n goelannes ha kammow ha klappya an havysi war an treth dhe dhos dhiworth bys arall, bys byttele gwir dhedhi lemmyn, ha hi a wre omglywes a’y sav war treth gwag, ow klywes nerdh meur a’n mor ha’y gwynsyow kevoethek ha lent es nevra kyns, leun a styryow rygdhi, dell hevela, styryow rag redya, po moy, rag eva, kepar ha diwes hudel, methegneth splann a wren ri dhedhi krevder ha kolonn ha… travyth moy... travydh moy…\nOmgethneth o, edhomm o dhedhi a’n omglywans na, ha gwell o puptra rygthi drefenn bos ynno afydhyans bos byw hwath hy gour, tas hy fleghes, hy babanes, hy theylu byghan, lemmyn mar alyon hag astranj dhedhi ha mar tinn an gloesow a gablans a glywsyn hi kyns a wre heveli dhedhi kepar hag y tos dhedhi anedha dralyow a brederow re wann dhe wortas marnas pols berr, kepar ha tralyow a ewyn war an treth, gyllys glan a dhesempis. Puptra o an mor yn polsyow na. Skant kekeffrys o hy skians a’y fydhya yn hy mab neb a wre mentena a’n teylu kepar ha den, ha’y gras yn y omdalgh omgemmeryek yn kever an gevellesow. Moy sur es kyns o hi lemmyn bos yn fyw hwath hy gour ha pell y’n mor ha ganso y gar yowynk, hag ow tehweles tre yn skon, ha kregi rag y wul war hy lel wonis, ha sywyans hy edhomm.\nUnn dohajydh yth esa hy a’y sav war an treth ha’n howl ow splanna yn pryntin war an mordonnow, ha hi yn hy hunros yn town, ankevys hy lymnans, hag a-dhesempis hi a welas mowes yowynk ow tos a-hys an treth troha hi. Kyns, mar town hy hunros, ny ylli konvedhes styr an gweles. Hi a’n glywas yn hy prys kyns, ha treylya yn lent hy enep troha’n vowes. Glenda! Hy myrgh! Hy myrgh varyes! Yn skaff hy a omdennas yn mes hy hunros!\nPandr’a wrug Glenda ena? Yn skol y talas bos an flogh, yn sur! Martesan gorfennys o an skol an dydh na. Orth hy euryer a viras hi. Re a-brys o. Hy enep hi a treylas rag dasweles an vowes, mes gyllis glan o hi! Nyns esa tremena marnas nebes polsyow ha hi ow gweles dhe ves, mes lemmyn gwag o an treth, denvydh ena saw nebes havysi y’n pellder, ow mos traha’n dre.\nPosted by wyldwyverne at 4:09 PM No comments: Links to this post\nan vowes neb a welsyn ni ow kasa hy chi myttinweydh a-varr a wrug drehedhes tre arta ha wosa restra hy roes war an rastel, mos a-ji. yskynna an gradh a wrug ow kana hwath rannow hweg a gan a wre hi ow kana gans hy howetha, hag a-hys an skotchfordh hi eth bys y’n daras esa ynter an dhiw rann an chi. hi dorn war an kacha, hi a hokyas, dell fenowgh, hag ankoth o an omglywans a wrug hy thalghenna ena. hwath war hy levyow, geryow an gan, mes moy kosel, moy lent, a bassyas hwythvians der hy korf? hwythvians pur gosel, pur sotel? igeri an daras a wrug. nyns esa denvydh ha galloes y weles, mes yn dew a wrug folsa an vowes na.\nyn termyn eus passyes, nans yw termyn pur hir, moy es mil vlythen, mowes deg ha lowen a tremenas der an doras a-berth y’n rann erell an chi, may esa hy chambour orth penn scotchforth berr. kan war hy diwlev a hedhas ha hi orth erbynnas hi hwoer yowynka, trosek aga gorhemmynadow, ha aga hwerthin warbarth. ena hi a mos y’n hy chambour ha koetha war hy gweli.\nyn termyn arnowydh, mowes deg ha lowen a tremenas der an doras a-berth y’n stevell omwolghi a’n chi eus aswonnys dhyn, mayth o hy teylu troblys y’n skotchforth yn-dann. yth eth ha bos hy lostenn nos-mantell hy mamm, hag y’n par keth, y’n pols keth, y hwrug chanjya hy han yn ankoth, kosel y son, gwandrek y ilow, distyr y eryow.\ny fia hi mos y’n badh arta mes y klywas hi an teylu y’n dann ha mos dhe benn an gradh yn le. ny vern ny wodhya hi styr an lymnansow, po prag y feu trevor ow mires orthi mar astranj, mar droblys. yth esa bregh hy mamm y’s kyrghynn, ughel ha lowen ons an levow hy hwoer, hag yth esa hy breder gensi ynwedh.\na porthas hi kov a’y thas? martesan, yn hy brys varyas, hy re avonsyas an maw dhe savla hy thas. y’n sur hi wre mires orto y’n fordh keth a wre hi mires orth hy thas nans o nebes misyow. hag y’n sur, moy hir o an maw lemmyn, hag ow tevi yn skav, ha moy tinn o y enep, kepar ha enep den. ha dhe wir, yn fenowgh, ken ve denvyth orth y verkya, yth esa hevelenep aga thas y honan war an maw, kepar dell ev dhe mires dhiworth dewlagas y vab orth y deylu kellys.\nbos lowen ny yllis an teyla na ena, mes yth esa eghenn a gres dhedha dres an liv ha golghi an lestri. lymnansow mamm hwath war an moes wre aweni govenek kosel. seulabrys, bysyes an gevellesow re mostyas unn lymnans, mes ny vern. ny veu ev da lowr rag gwertha, ha’y fynnas an vowesi y witha. hi a’n ros dhedha rag gorra war fos aga chambour. lymnansow nessa a via gwell.\nwosa an liv, dhe’n treth a dhehwelas an vamm, dhe’n bellwolok a’n vowesi tri, hag y honan oll arta esa trevor a’y sav y’n gegin. yn town y vrederow dres termyn hir, ha wortiwedh, ev a omdreylas war’tu an gradh hag yn lent ev a’n yskynnas, prederys y enep.\nPosted by wyldwyverne at 9:38 PM No comments: Links to this post\nLabels: cornish language, fiction, kernewek kemmyn\n18 an vowes war an treth\nyth esa an howl ow trehevel a-ugh an dre, ha dalleth y wolow dhe splanna skav war an mordonnow, meur aga tros hag ev a rolya war an morrep. trosek seulabrys o an goelannes, ow skrija yn ayr a-ugh, po kedrynna war an treth, ha skav ha hoelanek o an gwyns ow tos dhiworth an mor. teg o an gewer an mytten na. y fia toemm pan via an howl moy drehedys.\nnyns esa denvydh ena, mes denvydh a via a’y sav war tewennow meur warlegh an dre gwelsa an stretys kosel hwath, gans nebes den yn-mes ow kul aga negys myttinweyth. mes y’n eur na, an keun a wre biw an stretys.\ny’n chi mor y’n dre ma yth igeras mowes daras hy chambour, mos yn skav a-hys an scotchforth ha diskynna an gradhow yn unn poenya. yowynk o hi, melyn hy gols ha hir, ow koedhes a dro hy diwskoedh yn unn tervans bys yn hy thin. hi a wiskas dillasenn a wias moen, hir y lostenn, meur y lanow, niwlek y lywyow. Y’n mes a poenyas an mowes ma, hag talghenna roes dhiworth rastel esa a dherag an chi ha’y maylya adredhi, a-hys an stret a boenyas yn despit dhe geun ow poenya gensi, ha hartha a dro dh’y dewufern.\ndenvydh a via a’y sav war tewennow meur warlergh an dre y hwelsa an vowes hag hi ow tos yn-mes skeusow an chiow, ha maylys hy roes yn stroth a dredhi y hevelsa dhodho kepar hag y fia lost a buskes dhe’n vowes, drefenn bos lannow hy lostenn a dro dh’y dewufern. dhe’n treth a boenyas, ha metya orth nebes mowesi erell ena ha kanstellow meur gansa, lost a buskes dhe pub huni oll. warbarth yth ethons i a-hys an treth bys y’n kribow. y fia klywys aga levow y’n gwyns, changys yn ankoth inter levow an goelannes.\nughel an howl orth an morlanow, hag an mowesi ow restra aga roesow, orth aga displewyas yntra pennow an kribow rag gwitha an puskes esa y’n gores na ow tybri hag an morlanow ow kila. y’n dowr bys y’n aga elgethyow a oberas i. ena wosa aga bos yowynk, gwari a wrug, ow neuvya ha sedhi warbarth, lowen aga hwerthin y’n gewer splann. A-hys an treth dien yth esa mowesi y’n par na ow neuvya po a’ga esedh yn-mysk an kribow, ow klappya ha hwerthin hag ow kribas an goemmon y’n mes aga gols hir ha melyn. heb mar, kepar dell wrons mowesi yowynka oll hag i owth oberi warbarth, kana a wrussons, ughel aga levyow, gwyls aga hanyow esa y’n yeth ankoth a’n termyn koth na.\north an mordryk, yth esa enter an kribow myns bras a buskes rag kuntelles, ha pur bysi vons an mowesi orth aga gorra yn aga hanstellow meur . ena, y hwrussons i daskemmeres aga roesow dhiworth penn an kribow, omwiska y’n agan lostenn hir ha lanow h’aga maylya adredha ha gasa an treth, ha pub dhiw anedha ow toen kanstell boes a buskes splann.\ntroesek veu an dre y’n eur na, lies an dus ow mos ha dos y’n stretys. An mowesi a doen aga hanstellow dhe benn an tewennow dhe’n fogow esons ena rag aga bos megys gans aga breder ha tasow rag marghasow an bys.\nena, yth eth pub mowes tre.\nPosted by wyldwyverne at 7:21 PM 3 comments: Links to this post\nLabels: hwedhel, kernewek, kernewek kemmyn\n‘anpossybyl.’ kyns trevor a wrussa goslowes yn town, mes henna o re wokki. ev a dalghennas an daras na ha’n igori ledan rag diskwedha an fos yeyn ha kales yn-mes. ‘ty ny welas dha hwoer dhe vos der an daras ma! gow osta!’ ev a assaya dhe’s dalghenna mes sara a skrijas arta yn ughel, ha gras ow dalghanna bregh an maw ow karma, ‘na wra’s gweskel! na wra a’s gweskel, ty vilus!’\nyn pols na klywes veu daras an chi, ha kammow yn skotchforth yn-dann, ha lev aga mamm ow kelwel dhedha. ‘pyth yw kamm gansowgh, ha hwi owth omladh kepar hag avleythysyon yowynka heb kortesi! pyth a hwarvos?’\now skrija hwath, sara a welas hy chons a dhiank dh’y breder serrys, ha diyskinna an gradhow dh’y mamm yn unn poenya. gras a sywya a-dhesempis, ow krija bos trevor ow assaya dhe weskel sara. yth esa trevor orth penn an gradhow, ankablus despitys war y enep.\n‘gweskel dha hwoer vyghan?’ yn-medh aga mamm dhe drevor der tros an gevellesow. ‘pyrag?’\n‘ny assayav dh’y gweskel. ny assayav marnas hy dalghenna. gow yw. gow yw an diw.’ hemma a gorra an mowesi yn unn skrija arta.\n‘na wra garma yn par na, ow mab,’yn-medh an vamm yn tynn. ‘lemmyn, gas agas son, a vowesi, mar pleg. trevor, gwra diyskinna rag ow weres gans an liv. divlas yw agas fara. serrys ov vy.’ hi a dreylas troha’n gegin. yth esa nebes fardellow gensi, yga mysk hy hystenn liwyow hag y paper ha pynsel. mes kyns hi dhe vos y’n gegin, yth esa an gevellesow owth assaya dhe gewsel warbarth, hag arta a leveris: ‘ogh, gasowgh dhowgh euthek son. gasowgh vy dhe brederi! gwra gortes mar pleg. y fynnav esedha war gador kyns. ena goslowes dhowgh yth allav vy.’ ow treylyans arta hi a viras yn skav orth trevor ha’y gwel a wrug ughelhe troha penn an gradhow, ha hi a leveris yn lev moy guv, ‘hou, a lenda. deus omma. liv byghan yma genev rag oll. ni a wra gul pott a de. trevor, an blatyow, mar pleg, kuv.’\nena orth penn an gradhow, a’y sav attes ha minhwerthin yn lowen, yth esa glenda, glyb hy gols ha mantell-nos hy mamm, mar usadow. re marthys veu an fleghes oll dhe leverel. warbarth y’n gegin, yth esons i ow mires orth lymnans aga mamm, owth y lawa yn fansi veur, rag pur dha ova, ha pur deg. yth esa kammow byghan, mes ass o an mor bywek, movyans an mordonnow, dell heveli, ow klyttra gans pub lyw oll a las hag a arghans, hag an gwel dien gorowrys yn teg gans golow an howl. ‘ogas ha da lowr rag gorra yn gerthji,’ yn-medh hi. y fydh pub lymnans nowydh gwell, dell waytyav. y fydh arghans ow tos dhyn, martesan.’\nhag yn mysk an liv hag an lymnans, nyns esa chons dhe leverel travydh dh’aga mamm yn kever omgeles glenda. martesan ankevis berr-dermyn an gevellesow a wrug, mes troblys o trevor. ny vynnas derivas yn y gever orth y vamm, ny wodhya pyrag.\nPosted by wyldwyverne at 9:05 PM No comments: Links to this post\nLabels: cornish language, kernewek\nberr dermyn yth esa an dew flogh warbarth yn skotchfordh yn-dann ow goslowes dhe’n taw prederus a-ugh. wortiwedh, ha sara ogas hag yskynna rag hwithra hy hwoer, klywys veu tros a gammow war an leur ha gwelys veu an evelles gellys orth penn an gradh. gwynn hy enep hag ownek hy dewlagas.\nny vynna diyskynna, mes a hwystra yn ughel, krenek hy lev, ‘dewgh omma…yn skav!’ ha mires troha’n stevell omwolghi.\nyth esa trevor ha gras a-ugh a-dhesempis, ha sywya aga hwoer yowynk dhe’n daras igor dhe’n stevell omwolghi. sara a boyntyas dhe dharas arall orth penn an stevell. igor tamm vyghan o. ny ylli sara kewsel, mar ownek o hi. trevor a’s herdhyas a-denewenn ha mos yn unn poenya a-hys an stevell rag dalghenna amal an daras, ha’n igeri yn ledan. gwelys o fos yeyn, kales ha meynek chi nessa herwydh usadow. gras a skrijas, ha sara, hag hi owth omgudha war hy lergh, a skrijas kekeffrys heb konvedhes prag y skrijas.\ntardhas trevor a wrug. serrys, garmas a wrug dhe sara: ‘prag y skrija? ny welav travydh mann.’\n‘mes yth esa hy ena,’ a worthybis an flogh, ow talleth dhe oela. ‘my a’s gwelys. hi eth yn-mes der an doras na !’\n‘dres an doras ma? ty wokki! playn a welys yw ny hyllir denvydh mos der an doras ma. yma fos a garrek gales ena. ’\nan flogh a dalghennas maystri orth hy own, hag assaya dhe gonvedhes. moy guv o hy hwoer, ow leverel, ‘martesan ty a brederas ty dhe welas glenda, mes nyns esa travydh saw hy dillas. ottensi, war amal an badh. martesan movys gans an gwyns veu ha ty a’s gwelas. kepar ha denvydh ow movya hevelsa henna.’\nmes travydh henna a wrug marnas dasdhalleth oelans an vowes vyghan. ‘glenda a wrug vy gweles,’ hi a skrijas.\n‘a sara, gwra omdhiserri, mar pleg,’ yn-medh trevor. ‘gas dha son!’\n‘ty ny wra krysi dhymm, ha gwir yw!’ hi a worthybis yn unn skrija, hy lev owth omughelhe kepar ha tros gwyns tewedh war an mor. ‘ hi eth der an daras na.’\n‘mes ny hyllir…’ assayas gras arta. mes yth esa hi ynwedh owth oela hwath, meur hy own honan, ha ny via hy lavar penn-fol gweres hy gevelles mann.\n‘pandr’a a wre hi kwiska? yma hy dillas war amal an badh. noedh o hi, dell hevel. a wrug hi gwiska travydh?’ trevor a ogas ha maystras y goler ken ve meur y galetter.\n‘yth esa dhedhi gwiskas.’\n‘py par gwiskas?’\nan vowes a skruthas, hag yn-medh hi, ‘mantell-nos velyn mamm. hi a’s gwisk yn fenowgh.’\n‘pleth esa hi hag ty dh’y gweles kyns?’ a wovynnas trevor.\nsara a terlenkas, lehys hy skrija ha’y breder kottha owth hy goslowes wortiwedh. yn lent a dhallethas hi, ow terlenkes menowgh, ha skavhe hag hy pesyas. ‘rag pisya dos omma my a wrug, mes yth esa an daras degys hag yth esa trosyow y'n stevell omwolghi. my a wovynnas pyw esa ena, mes nyns esa gorthyp mann dhiworti. rag henna, my a grysi bos glenda ena, rag treweythyow ny worthyp hi denvydh, hag hi yn hi bys arall. ter ow edhomm dhe bisya ha my a wrug igeri an daras. ny vern dhymm po dhe lenda. mes yn badh nyns esa hi. hi a wrug donsya noedh war an strel y’n taw an stevell, ow kana y’n unn hwystra pur gosel. my a wrug mos dhe’n privedh, ha hi ny’m gwelas, dell heveli. a-dhesempis, hi a hedhi hag omwiskas yn mantell-nos velyn mamm yn skav. ena hi a igoras an daras na ha mos yn-mes.’\nPosted by wyldwyverne at 8:44 PM No comments: Links to this post\nLabels: cornish language., kernewek\ngwithans an stevell omwolghi.\nhwithra an chi dien a wrussons an fleghes, ha’n stret yn mes kekeffrys, mes ny allons i kavoes aga hwoer varyes. martesan hi re wrussa mos dhe’n treth dhe kavoes hi mamm. sara a boenyas dhe’n treth ha gweles hy mamm a’y sav yn unnigeth orth amal an mor, heb glenda.\nnyns esa hy mamm pell dhiworti, mes ha’y dewlagas orth hy havoes y heveli dhedhi hy dhe vos pur pur bell dhiworti, kepar dell hi dhe vos yn bys erell. berrdermyn yth esa an vowes bhyghan kepar ha dalghennys, hag entra hy mamm ha’y honan yth esa raw ankoth. y’n pols na hi a klywas raw entra hy mamm ha’n gorwel, esa ynwedh raw gans an bys arall na esa mar koynt ha ankoth.\nhi an jevo own, mes byttegyns, hokya a wrug kyns ervira gasa hy mamm ena heb hy ankresya. martesan glenda re dehwelas tre. wortiwedh hi a boenyas tre, ha metya orth gras ha trevor yn-mes aga chi. ny re wrussons i kavoes glenda hwath.\ntroblys ens i, mes gras a leveris, ‘hi re dhehweles tre hy honan pub torn arall. res yw marnas gortos.’\n‘gwren kavoes li,’ yn-medh sara.\n‘dar!’ yn-medh trevor. ‘ny wrugavy y bareusi. yma padell-dhorn a losow war moes y fynnen kegi, mes re dhiwedhes yw lemmyn. pyth dhe wul? baramanenn? prena pastiow?’\n‘nyns eus bara lowr rag baramanenn. gwren prena pastiow,’ yn-medh gras.\n‘gwrewgh gortos a-ji. my av dhe’n gwerthji.’ hag ev ow treylya ha kerdhes dhe ves in skav, ev a leveris yn-wedh yn ughel, ‘gwrewgh gwitha an stevell omwolghi! hy havoes ena kyns a wrusson ni wosa…’ mes ev a hedhis ena, ow prederi yth esa dus erell y’n stret orth y glywes. poenya a wrug dhe’n popti.\nmos a-ji y hwrussons an gevellesow. yeyn re wrussa mos ha bos an ti, ha res o gul pot arall. ‘ke a-ugh ha gwitha an stevell omwolghi,’ yn-medh sara. ‘my gwrav an ti.’\ngras yskynna an gradh ha sedhes war an leur rag gortos. y hwrussons eva an dhiw vires aga thi warbarth, a-dal daras degys an stevell omwolghi. mar kwrella glenda dehweles, hag assaya dhe mos dhe’n stevell omwolghi, res o dhedhi tremena an skotchfordh na, ha passya an gevellesow. ena y fien wodhvos an fordh hi dhe tremena rag diank ha dehweles. ny troblys ens i: sur ens i y dehwelsa aga hwoer varyas keper dell dehwelas hi pub torn kyns. i gwarions kartennow rag spena an termyn yn lowen lowr.\nwortiwedh, klywys veu tros trevor esa ow dehweles tre gans an pastiow. sara a boenyas yn-dann rag metya orto, mes gras hokyas war benn an gradh hag ervira dhe vires yn skav unnweyth arall war an stevell omwolghi.\nyth esa trevor seulabrys y’n gegin ha sara ow trehedhi ena. ‘ni a wrug potti arall,’ yn-medh hi.\n‘splann! pur skwith ov vy!’ yn-medh trevor. yth esa tesenn dhyenn vyghan rag pub den oll rag dybri gans y basti. ev a’s gorra war an voes, heb platyow, ha govynnas, ‘ple ma gras?’\n‘hi a dheu. a dheudh jy, a ras?’ mes nyns esa worthyp. ‘ras? deus yn rag!’ mes yth esa taw a-ugh.\nPosted by wyldwyverne at 8:27 PM 1 comment: Links to this post\nlymna an mor\nken vo yeyn lowr an gewer, yth esa hwath niver a havysi war an treth pan wre aga mamm, rowena hy hanow, a’y sav orth amal an mor ow mires orth an gorwel. gensi, yn-dann hy bregh, yth esa kystenn a dhaffar rag lymna, neb hi re brenas myttinweyth rag diserri desedhans a wre gwethhe a-gynso.\ny fien dybyans gokki orth hy hyga a wre nebden ow mires orti ha hi ow kerdhes dhe’n treth, nebden a ylli derivas orth an soedhogoleth seweni yn kever hy fara koynt a-ban goll hy gour.\nmartesan nyns o an dybyans na mar gokki. yth esa nebes mammow yn hy stret a wre ow mires skav war euryow orth fleghes pub teylu oll y’n stret – a-barth dyw, y fia hi hy honan y’ga mysk nans o berr dermyn – a wre lemmyn ow mires treweythyow orth hy teylu hy, dell grysi.\nbysi o dhedhi gul neppyth rag heveli dhe welhe ha’y hynvann naturel owth omdhiserri. ervira re wrussa dhe lymna.\npub myttin ha hi ow mos dhe’n treth hi a wre kerdhes a-dherag lies gwerthji rag havysi, y’ga mysk re neb a wrens ow kwertha lymnow a’n morrep, po a’n dre hy honan, lymnys gans lymnoryon teythyek.\ny karen hi prest art a-ban hi dhe vos mowes, ha wodhvos hi honan dhe vos roasek. yn fenowgh yn termyn moy lowen eus passyes, hi re prederas hi dhe vynnes mos ha bos lymner ha’n fleghes tevys. yth esa pygans rych rag lymner sley y’n dre na. ytho, war hy forth dhe’n treth, hi re entras gwerthji lyvrow ha prena an daffar.\nankevys ova y’n pols ma, hag rowena ow hwythra an mor. gell o hy enep gans an howl, hag yn despit dh’y preder down, glan y weles yn hy dewlagas, yowynk a heveli hi.\nyn fenowgh ny wre hi perthi kov dybri, marnas y’n gorthuger, pan wre hi re skwith ha re bysi gans an fleghes (mamm drog o hi!) ha re troblys yn hy prys dre veth dhe dhybri sav myns byghan. marnas hy edhomm a dhiskutha hy gras dhe’n fleghes a’ga skoedhyans, martesan ny wrussa hy dybri ogas ha travyth mann.\nytho, pur voen o hi, kepar ha mowes yowynk. hir hy blew wre mos ha bos ynwedh, rag ny ylli hi y dreghi. y restra yn skav a wre hi, ha gasa an gwyns dh’y hwytha plepynag ev dhe vynnes. y’n dre dien war hy lergh, meur lowr hy poblans, nyns esa sav deg den po dewdhek orth y aswonn lemmyn, ha nyns esa sav dew po tre anedha neb wrussa hy neshe rag klappya.\nwosa mires skav a’n treth dhe bub to, hi a gotas a’y sav orth amal an mor ow hwytha an gorwel. pan via aswonnys dhedhi pub kok oll esa war an mor, pan o hi kowgans nag esa kok hy gour y’ga mysk, hwarth hy a gortas byteggyns ow mires orth an mor.\na wre gwaytya dhe weles kok hy gour, hag ynno tom, hy gour, hag y arvethesik, jori? na wre, ny wre aga gweles yn wir. nyns o henna an skila dh’y dos pub dydh oll dhe’n treth.\nhi wre dos rag koslowes klappya an mordonnow, hwystra an gwynsow skav, skryja ydhyn an mor, rag yn fenowgh y hyllir klywes levow spyrysyon an mor, ha trewythyow, y’ga mysk, lev hy gour tom, kuv ha nerthek dell usadow, y’n pellder, mes ughel ha glan ogas ha kepar dell vywa ev...\nPosted by wyldwyverne at 12:02 AM No comments: Links to this post\nLabels: cornish language, hwedhel berr, kernewek\nyn tiogel o glenda, mes fatell a wrug hi mos dhiworth an esedhva dhe’n stevell omwolghi heb y’s gweles? nyns esa fordh vydh, dell heveli. ev a brederas yn town berrdermyn hag ena ev a porthas kov a’y vos yn mes an skotchfordh unnweyth rag gorra ena an lytherow, neb esa war an leur a-dherag dhe dharas an chi, gesys gans an lythervas.\nmeur o y varth! ny hallsa ev bos yn-mes an skotchfordh saw nebes polsyow. yth esa dew lyther. ev re wrussa redya aga trigvaow, hag gweles aga bos reknow. ev re wrussa aga gorra yn aga le y’n gegin, gans an reknow erell war daras an yeynell, synsys gans tennveynow yeynell. ena dehweles dhe’n skotchfordh a wrussa, ow korra an darvos yn-mes y vrys. dell heveli, mos a-ugh re wrussa glenda hag ev y’n gegin!\ntroblys ova. yn usadow, ny wra y hwoer prattys. res o hy gwitha yn prederus, rag ha hi varyas, gwandra treweythyow a wren, mes ny wre hi assaya dhe omgutha rag y wul. lemmyn, dell heveli, diank dhiworth y with dres entent a wre. rag henna, pur droblys ova. yn tiogel o hi lemmyn, ha nyns o travydh kamm, mes res vydh dhodho hy gwitha gwell.\ntrevor a besyas glanhe an chi, meur y ras bos hy hwoer a-ugh, rag nyns esa fordh vydh hi dhe alloes diank. hag ev a glanhas an esedhva yn skav, mires yn fenowgh dres daras an esedhva orth an skotchfordh a wre. ytho ny allsa glenda tremena an fordh na heb y’s gweles. heb tremena an fordh na, ny allsa gasa an chi.\nhwath o hi ow kana y’n badh hag ev dhe worfenna y ober y’n esedhva. y hyllir mires orth an skotchfordh dhiworth an gegin. ena eth ev ha dalleth omwolghi an loer. ughel o tros an dowr ow leunhe an kelorn. ny attendyas trevor bos worfennys tros a dhowr ow leunhe an badh a-ugh, ha ganso, kana y hwoer. yn skav a oberas ev, ha pes da ova dhe glywes ev dhe besya mos ha bos gwell ow kul ober an chi.\nhag ev a glywas henn, y tallethas y fantasi usadow. herwydh y dybyans, pes da ganso o y das; dhiworth y das o an lawa neb ev dhe ri dh’y honan. yn town o y geskows gans y das, dell heveli, hag ev owth oberi ogas ha heb klywes, ken ve ankevys yn tien a dhesempis, ha wosa worfenna y lanhe, y hwrug pareusi dh’y honan pott te, ha skwith wortiwedh, meur o y ras orth y eva.\nev a wrug a’y esedh dhe’n moes kyns ev dhe perthi kov a lenda. ny glywas ev hy lev. mes sur ova nag allsa hi diank dres an skotchfordh heb y’s gweles. re skwith ova dhe sevel a dhesempis, ha lemmyn, yth esa an gevellesow ow tehweles tre a-brys.\n‘eus te lowr ragon?’ a wovynnas gras ow mos a-berth y’n gegin, hag hy hwoer ow pesya a-hys y’n skotchfordh war hy lergh. heb gortos rag y worthyp, y talghennas an pott te ha mires orth an te esa hwath ynno. ‘lowr, dhe wir!’ y harmas hi dh’y hwoer, esa seulabrys owth yskynna orth an gradhow.\n‘pleth a sara?’ trevor a wovynnas.\n‘res yw dhedhi pisa.’\nsevel a wrug trevor ha mos dhe’n daras. ‘yma glenda y’n badh, a sara! gwra aspia orti, mar pleg, rag gweles pyth hi dhe wul.’\nmes yth esa an vowes vyghan a-ugh seulabrys, owth igeri daras an stevell omwolghi, ha garmas a wrug hi hy gorthyp: ‘nag eus! gwag yw an stevell omwolghi!’\nPosted by wyldwyverne at 11:22 PM No comments: Links to this post\nLabels: cornish language, hwedhel, kernewek, kernewek kemmyn, romans


Compare Bible readings for 1 Kroniklys 27 in the ABK and the BNET - Bible Society\n1 Kroniklys27 ABK\nAn Rannow Breselek\n1Homm yw rol an Ysraelysi, pennow teyluyow, kaptenyon milyow ha kansow ha'ga soedhogyon a servya an myghtern yn pup-tra ow tochya dhe'n rannow a dho a-ji hag e yn-mes mis wosa mis dre der oll misyow an vlydhen. Pub rann a's tevo peswar mil wour warn ugens.\n2Yashobeam mab Zabdiel a'n jevo charj a'n kynsa rann y'n kynsa mis; yth esa peswar mil warn ugens yn y rann. 3Ev o diyskynnyas Peres ha penn oll kaslewydhyon an lu rag an kynsa mis. 4Doday an Aghoghyas a'n jevo charj a'n rann rag an nessa mis; Mikloth o ledyer y rann; yn y rann yth esa peswar mil warn ugens. 5An tressa kaslewydh, rag an tressa mis, o Benaya, mab Yehoyada an arghoferyas; ev o an ledyer, hag yn y rann yth esa peswar mil warn ugens. 6Hemm yw an Benaya neb o kasor yn mysk an deg warn ugens ha dres an deg warn ugens; Ammizabad y vab a'n jevo charj a'y rann. 7An peswora, rag an peswora mis, o Asahel broder Yoab, ha'y vab Zebadia war y lergh; yn y rann yth esa peswar mil warn ugens. 8An pympes, rag an pympes mis, o an kaslewydh Shamhuth, an Yzraghyas; hag yn y rann yth esa peswar mil warn ugens. 9An hweghves, rag an hweghves mis, o Ira mab Ikkesh an Tekoyas; yn y rann yth esa peswar mil warn ugens. 10An seythves, rag an seythves mis, o Heles an Pelonyas, a vebyon Efraym; yn y rann yth esa peswar mil warn ugens. 11An ethves, rag an ethves mis, o Sibbekay an Hushathyas, a deylu Zeragh; yn y rann yth esa peswar mil warn ugens. 12An nawves, rag an nawves mis, o Abiezer an Anathothyas, a'n Benyaminysi; yn y rann yth esa peswar mil warn ugens. 13An degves, rag an degves mis, o Maharay an Netofathyas a deylu Zeragh; yn y rann yth esa peswar mil warn ugens. 14An unnegves, rag an unnegves mis, o Benaya an Pirathyas, a vebyon Efraym; yn y rann yth esa peswar mil warn ugens. 15An dewdhegves. rag an dewdhegves mis, o Helday an Netofathyas, a deylu Othniel; yn y rann yth esa peswar mil warn ugens.\nPennsevigyon an Loethow\n16Dres loethow Ysrael, an pennsevik rag an Rewbenysi o Eliezer mab Zikri; rag an Simeonysi, Shefatia mab Maaka; 17rag Levi, Hashabia mab Kemuel; rag Aron, Sadok; 18rag Yuda, Elihu, onan a vreder Davydh; rag Yssakar, Omri mab Mighal; 19rag Zebulun, Yshmaia mab Obadia; rag Naftali, Yeremoth mab Azriel; 20rag Efraym, Hoshea mab Azazia; rag hanter-loeth Manasse, Yoel mab Pedaya; 21rag hanter-loeth Manasse yn Gilead, Iddo mab Zekaria; rag Benyamin, Yaasiel mab Abner; 22rag Dan, Azarel mab Yeroham. An re ma o pennsevigyon loethow Ysrael. 23Mes ny niveras Davydh an re yn-dann ugens bloedh, rag an ARLOEDH re ambossa gul Ysrael mar bals avel ster an nevow. 24Yoab mab Seruya a dhallathas nivera mes ny worfennas; sorr a goedhas war Ysrael ragdho, ha ny veu an niver gorrys yn Kroniklys myghtern Davydh.\nSoedhogyon Tresorva an Myghtern\n25War dresorvaow an myghtern yth esa Azmaveth mab Adiel; ha war dresorvaow y'n powdir, y'n sitys, y'n trevow hag y'n touryow yth esa Yonathan mab Uzzia; 26war an re esa ow konis an dor yth esa Ezri mab Kelub; 27war an gwinlannow yth esa Shimei an Ramathyas; ha war askorr an gwinlannow rag dorgellow an gwin yth esa Zabdi an Shifmyas. 28War an olewbrennyer ha'n sykaminwydh y'n Shefela yth esa Baal-hanan an Gederyas; war withvaow an oyl yth esa Yoash. 29War an greow a beuri yn Sharon yth esa Shitray an Sharonyas; ha war an greow y'n nansow yth esa Shafat, mab Adlay. 30War an kowrvergh yth esa Obil an Yshmaelyas; war an kasegi-asen yth esa Yeghdeya an Meronothyas; 31war an flokkys yth esa Yaziz an Hagryas. Oll an re ma a'n jevo charj a bythow myghtern Davydh.\n32Yonathan, ewnter Davydh, o kusulyer, gour fur, ha skriba; hag yth esa Yehiel mab Hakmoni gans mebyon an myghtern. 33Ahithofel o kusulyer an myghtern, ha Hushay an Arkyas o koweth an myghtern. 34War-lergh Ahithofel, Yehoyada mab Benaya, hag Abiathar o kusulyoryon an myghtern. Yoab o kaslewydh lu an myghtern.